Pakar AS syorkan vaksin COVID-19 Novavax

WASHINGTON, 8 Jun- Panel pakar bersama pengawal selia ubat Amerika Syarikat (AS) mengesyorkan suntikan terbaharu iaitu Novavax COVID-19, dalam usaha memerangi virus itu.Bagaimanapun, terdapat kebimbangan ia mungkin dikaitkan dengan kes keradangan jantung yang jarang berlaku.Pentadbiran Makanan dan Ubat-ubatan (FDA) AS dijangka mengeluarkan kebenaran penggunaan kecemasan tidak lama lagi dan Pusat Kawalan dan Pencegahan Penyakit (CDCP) akan mempertimbangkan panduan mengenai cara penggunaannya.Novavax yang berpangkalan di Maryland sebelum ini menjadi pendahulu awal dalam perlumbaan vaksin global, tetapi ketinggalan kerana kelewatan dalam pembuatan dan kelulusan.

AS adalah satu daripada beberapa pasaran utama yang mana ia masih belum menerima kebenaran, manakala Kesatuan Eropah (EU), United Kingdom, Kanada, Australia adalah antara banyak negara yang telah memberikannya kelulusan.Justeru, pakar berharap suntikan berdasarkan protein virus yang dihasilkan di makmal, boleh memberikan alternatif kepada orang yang masih ragu-ragu dengan teknologi mRNA, selain tidak mempunyai keperluan storan sejuk seperti vaksin Pfizer dan Moderna.Setakat ini, tiga vaksin yang diluluskan di AS ialah Pfizer dan Moderna berdasarkan mRNA dan Johnson dan Johnson (J&J), yang baru-baru ini dicadangkan tidak digunakan kerana terdapat kaitan dengan pembekuan darah yang serius. - AFP


Sultan Brunei umum rombakan kabinet

BANDAR SERI BEGAWAN, 8 Jun- Sultan Brunei, Sultan Haji Hassanal Bolkiah berkenan mengumumkan rombakan Kabinet menerusi titahnya yang disiarkan di seluruh negara, semalam.Baginda bertitah kabinet baharu akan berkhidmat untuk tempoh empat tahun.Buat julung-julung kalinya juga, wanita dilantik sebagai menteri iaitu Menteri Pendidikan, Romaizah Mohd Salleh.

Sementara itu, Sultan Bolkiah mengekalkan jawatan tertingginya selaku Perdana Menteri, Menteri Luar Negeri, Menteri Pertahanan merangkap Menteri Kewangan dan Ekonomi.Manakala Menteri-Menteri Kanan, Menteri Hal Ehwal Dalam Negeri Brunei, Haji Awang Abu Bakar; Menteri Sumber Utama dan Pelancongan Haji, Ali dan Menteri Pembangunan Haji, Suhaimi tidak lagi dilantik menganggotai barisan Kabinet.Kali terakhir rombakan kabinet Brunei ialah pada Januari 2018.


Enam maut dalam serangan bersenjata ke atas pelajar sekolah

SALAMANCA, 8 Jun- Seorang lelaki bersenjata membunuh lima pelajar sekolah menengah dan seorang dewasa dalam satu insiden tembakan jalanan di Guanajuato, Mexico.Menurut polis, penembak melepaskan tembakan ke arah sekumpulan pelajar Isnin lalu, membunuh tiga lelaki dan dua perempuan berusia antara 16 dan 18 tahun, serta seorang wanita berusia 65 tahun yang berada di kawasan sama.Tembakan beramai-ramai itu berlaku hanya dua minggu selepas lapan wanita dan tiga lelaki terbunuh dalam serangan balas dendam membabitkan kumpulan ke atas dua bar dan sebuah hotel di Celaya, bandar lain di Guanajuato.Terletak di pusat perindustrian Mexico dan menjadi kilang penapisan dan saluran paip utama, Guanajuato antara satu negeri paling ganas di Mexico akibat pertikaian antara kartel Santa Rosa de Lima dan Generasi Baru Jalisco.Kumpulan terbabit berjuang untuk mengawal laluan pengedaran dadah dan bahan api yang dicuri.Sejak Disember 2006, apabila kerajaan melancarkan operasi antidadah tentera yang kontroversi, Mexico merekodkan lebih 340,000 pembunuhan yang dipercayai terancang. - AFP


Konflik Rusia-Ukraine, bandar Kharkiv jadi sasaran

KHARKIV, 8 Jun- Krisis perang Rusia dan Ukraine terus berlanjutan susulan bandar Kharkiv diserang pada awal pagi Selasa menyebabkan berlakunya kerosakan dan kemusnahan.Sebuah rumah musnah serta sebuah bangunan kediaman bertingkat tinggi dan kedai piza rosak. Seorang yang terperangkap di bawah runtuhan berjaya diselamatkan oleh perkhidmatan kecemasan.Penduduk tempatan dilihat membersihkan serpihan dan kaca yang pecah akibat serangan tersebut.Sejak Rusia mara ke Kharkiv, bandar kedua terbesar di Ukraine bulan lalu, Luhansk dan wilayah berjiran, Donetsk dan Donbas menjadi fokus utama Rusia.Rusia telah melakukan serangan dari tiga arah utama iaitu timur, utara dan selatan untuk cuba mengepung penduduk Ukraine di Donbas.Walaupun mencapai kemajuan dengan perlahan, Rusia dilihat gagal melakukan serangan untuk mengepung rakyat Ukraine.


Dadah seberat 4.3 tan jenis kokain dirampas di Itali

ROM, 8 Jun- Polis Itali berjaya merampas 4.3 tan dadah jenis kokain dengan nilai kira-kira 240 juta euro dan wang tunai sebanyak 1.85 juta euro.Rampasan terbesar di Eropah itu sekali gus memberikan tamparan hebat kepada kartel dadah terkemuka, Clan del Golfo Colombia.Rampasan berlaku pada penghujung siasatan antarabangsa yang mengakibatkan waran tangkap dikeluarkan terhadap 38 orang di enam negara, iaitu Itali, Slovenia, Croatia, Bulgaria, Belanda dan Colombia.Siasatan tersebut berlangsung lebih setahun dan melibatkan badan kehakiman Colombia serta Keselamatan Dalam Negeri Amerika Syarikat."Pada November tahun lalu, kami memberi tumpuan untuk memecahkan kumpulan Clan del Golfo selepas penahanan ketua kumpulannya, Dairo Antonio Usuga," menurut kenyataan pihak berkuasa Itali.

Kumpulan tersebut mempunyai rangkaian yang meluas sehingga ke 28 negara di seluruh dunia.Polis telah mengesan 19 penghantaran dadah sejak Mei tahun lalu, seterusnya membolehkan mereka mengenal pasti dalang dalam sistem pengedaran dadah global itu.- REUTERS


Kematian tiga beradik perempuan berpunca daripada 'dowri'

JAIPUR, 8 Jun- Tiga beradik perempuan dan dua anak mereka yang mayatnya ditemukan dalam sebuah perigi di sebuah kampung utara India minggu lalu didakwa merupakan mangsa pertikaian amalan dowri atau hantaran kahwin.Kalu Meena, 25 tahun dan dua anaknya serta dua adiknya dikenali sebagai Mamta, 23 dan Kamlesh, 20 yang masing-masing sedang hamil maut selepas dipercayai membunuh diri.Menurut sepupu mangsa, Hemraj Meena, ketiga-tiga mereka berkahwin dengan tiga beradik lelaki daripada keluarga sama yang berasal daripada Kampung Chapiya, Dudu Jaipur."Ahli keluarga perempuan mendakwa mereka selalu diganggu dan dipukul keluarga mentua disebabkan dowri tersebut," lapor AFP.Susulan itu, polis menahan ketiga-tiga suami mangsa selain ibu mereka dan seorang kakak ipar atas tuduhan penderaan dan pengkhianatan dowri."Biro Rekod Jenayah Kebangsaan India merekodkan hampir 7,000 kes pembunuhan berkaitan dowri pada 2020 atau kira-kira 19 wanita setiap hari," tambah AFP.Menurut aktivis, antara 30 hingga 40 wanita menjadi mangsa keganasan domestik dalam sejam di India dan angka itu dipercayai lebih tinggi kerana kebanyakan kes tidak direkodkan.India mengharamkan amalan membayar dowri lebih 60 tahun lalu namun adat itu kekal sehingga kini terutamanya di kawasan luar bandar.- AFP


Junta Mali umum penangguhan peralihan kuasa sehingga Mac 2024

BAMAKO, 8 Jun- Pemerintah tentera Mali akan menangguhkan peralihan kuasa kepada pemerintahan awam sehingga Mac 2024.Penangguhan itu diumumkan pemimpin junta, Kolonel Assimi Goita yang mendalangi gerakan rampasan kuasa yang dikecam negara-negara di rantau itu dan kuasa asing.Goita menandatangani dekri yang dibacakan di televisyen yang menyebu tempoh peralihan ditetapkan selama 24 bulan mulai 26 Mac 2022.Mali mengalami dua rampasan kuasa tentera sejak Ogos 2020 apabila tentera menggulingkan presiden yang dipilih, Ibrahim Boubacar Keita.Pemerintah tenteranya berikrar untuk mengembalikan kuasa kepada orang awam menjelang Februari 2022 namun melanjutkan tempoh tersebut sehingga dikenakan sekatan. Mali sedang bergelut di bawah sekatan negara lain di Afrika Barat kerana melengah-lengahkan peralihan kuasa kepada pemerintahan awam.-AFP

(Pemimpin tentera Mali, Kolonel Assimi Goita/REUTERS)


20 jet pejuang diterbangkan, AS dan Korea Selatan beri amaran kepada Korea Utara

SEOUL, 8 Jun- Pesawat tentera Amerika Syarikat dan Korea Selatan dilaporkan terbang melintasi kawasan semenanjung korea pada semalam.Ia sebagai tindakan provokasi terhadap Korea Utara yang telah melancarkan ujian peluru berpandunya baru-baru ini.20 pesawat tentera Amerika dan Korea Selatan itu membentuk skuadran menyerang melintasi kawasan barat laut semenanjung korea.Amerika Syarikat dan Korea Selatan yang membentuk pakatan itu berniat untuk menunjukkan keupayaan ketenteraan selain bersiap siaga untuk membuat serangan tepat terhadap sebarang ancaman.

(Korea Utara sebelum ini telah melancarkan serangan peluru berpandu meski ditentang hebat negara-negara lain/REUTERS)

Pakatan itu bertindak menerbangkan pesawat mereka sehari selepas mereka melancarkan lapan peluru berpandu ke kawasan lautan berdekatan negara Jepun.Ini merupakan tindak balas terhadap tindakan Korea Utara yang terlebih dahulu melancarkan lapan peluru berpandu dari empat lokasi berbeza.Pihak berkuasa Amerika dan Korea Selatan juga telah memberikan amaran kepada rejim itu yang bersedia menjalankan ujian nuklear baharu walaupun mendapat tentangan hebat.


Rompakan bank ala Hollywood di Iran

TEHRAN, 7 Jun - Sekumpulan perompak memecah masuk sebuah cawangan bank terbesar Iran dan melarikan lebih 160 peti keselamatan, kata bank itu pada hari Selasa.Bank Melli milik kerajaan menerusi laman webnya mengesahkan, 168 peti keselamatan yang disewa pelanggan dibawa lari dari salah satu cawangannya yang paling penting.Bank mahupun polis tidak mendedahkan jumlah kerugian, seperti kebiasaan dalam kes sedemikian.Perompak mengambil kesempatan daripada cuti kebangsaan pada hari Ahad untuk memasuki cawangan bank di Jalan Enghelab, antara jalan raya utama di Tehran.Menurut agensi berita Fars, mereka membuka kunci pintu belakang dan melarikan diri mengikut laluan sama, sambil mengunci semula pintu berkenaan.Polis menafikan laporan media tempatan bahawa penggera bank berbunyi untuk memaklumkan pengurus cawangan, namun beliau tidak berbuat apa-apa kerana kerap menerima makluman palsu.

(Foto fail menunjukkan orang ramai berjalan melepasi cawangan utama bank terbesar Iran, Bank Melli Iran, di Tehran/AP)

Pengguna Internet berkata jenayah itu "menyerupai filem Hollywood".Beberapa pekerja yang disyaki "cuai" sedang disiasat, kata polis Tehran kepada agensi berita rasmi IRNA.Bank Melli berjanji akan mengimbangi sepenuhnya kerugian yang dialami penyewa kotak keselamatan yang dirompak. -AFP


Skandal kit ujian COVID-19: Menteri Kesihatan Vietnam, Datuk Bandar Hanoi diberkas

(Menteri Kesihatan Vietnam, Nguyen Thanh Long (kanan) & Datuk Bandar Hanoi, Chu Ngoc Anh (kiri)//RFA Vietnamese)

HANOI, 7 Jun- Menteri Kesihatan Vietnam dan Datuk Bandar Hanoi ditahan berikutan tuduhan terbabit dalam skandal kit ujian COVID-19 bernilai lebih AS$170 juta, kata Kementerian Keselamatan Awam.Penangkapan dibuat ketika negara itu meningkatkan operasi antirasuah susulan skandal Viet A, membabitkan kegiatan menyogok pegawai untuk membekalkan hospital dengan kit ujian yang sangat mahal.Kementerian Keselamatan Awam mengeluarkan waran tangkap lewat Selasa untuk Menteri Kesihatan, Ngoc Anh atas tuduhan "melanggar peraturan mengenai pengurusan dan penggunaan aset negara, menyebabkan kerugian dan pembaziran" sepanjang tempoh beliau sebagai Menteri Sains dan Teknologi, menurut kenyataan di laman web Kementerian Keselamatan Awam.

Waran juga telah dikeluarkan untuk Datuk Bandar Hanoi, Nguyen Thanh Long kerana "menyalahgunakan jawatan dan kuasa semasa menjalankan tugas rasmi"."Setelah diluluskan oleh Jabatan Tertinggi Rakyat, Kementerian Keselamatan Awam telah melaksanakan perintah mengikut undang-undang," tambah kenyataan di laman web itu.Kedua-dua mereka telah dilucutkan keahlian Parti Komunis mereka pada hari Isnin, dengan pihak berkuasa memecat mereka daripada jawatan yang disandang awal hari ini sebelum diberkas.Beberapa pegawai Pusat Kawalan Penyakit (CDC) wilayah lain telah ditahan dalam beberapa bulan kebelakangan ini atas pembabitan dalam skandal berkenaan termasuk memberi kelulusan untuk membuat, menghasilkan dan menggunakan kit ujian COVID-19 Viet A.Ketua Pengarah Viet A, Phan Quoc Viet menghadapi pertuduhan merasuah pegawai kesihatan untuk menjual kit syarikat kepada hospital dan CDC wilayah pada harga yang jauh lebih tinggi daripada kos pengeluaran, berjumlah AS$172 juta.AS$34 juta daripadanya telah digunakan untuk tujuan rasuah. -AFP


Bank Dunia kurangkan unjuran pertumbuhan global 2022 kepada 2.9%

(Kapal kontena Maersk Line Maersk Batam belayar di Bosphorus, dalam perjalanan ke Laut Mediterranean, di Istanbul, Turki 10 Ogos 2018/REUTERS)

WASHINGTON, 7 Jun - Bank Dunia menurunkan anggaran pertumbuhan ekonomi global kepada 2.9%, berbanding ramalan awal 4.1% pada Januari, disebabkan pencerobohan Rusia di Ukraine yang telah menyebabkan kemerosotan teruk."Ekonomi dunia dijangka mengalami kemerosotan paling teruk berikutan pemulihan awal daripada kemelesetan global dalam tempoh lebih 80 tahun," kata bank itu dalam laporan Prospek Ekonomi Globalnya.Kemerosotan itu berlaku selepas pertumbuhan pulih kepada 5.7% pada 2021 berikutan kemerosotan yang disebabkan pandemik COVID-19.Pencerobohan Rusia dan sekatan Barat terhadap Moscow telah menyebabkan harga bijirin dan minyak melambung, dan pemandu di seluruh dunia berdepan harga minyak yang tinggi."Perang di Ukraine, sekatan pergerakan di China, gangguan rantaian bekalan dan risiko stagflasi menjejaskan pertumbuhan. Bagi kebanyakan negara, kemelesetan akan sukar dielakkan," kata Presiden Bank Dunia, David Malpass.

(Presiden Bank Dunia, David Malpass menghadiri Persidangan Perubahan Iklim PBB (COP26) di Glasgow, Scotland, Britain, 3 November 2021/REUTERS)

Peperangan itu menambah kerosakan akibat pandemik COVID-19, memperbesar kelembapan ekonomi global,"yang memasuki fasa yang boleh menjadi tempoh pertumbuhan lemah yang berlarutan dan inflasi yang meningkat," menurut laporan itu.

"Ini meningkatkan risiko stagflasi, dengan akibat yang bolej membahayakan ekonomi berpendapatan sederhana dan rendah."Laporan itu mencatatkan beberapa persamaan dengan tahun 1970-an apabila pertumbuhan terhenti dan inflasi meroket dengan faktor bekalan yang mendorong kenaikan harga dan tempoh kadar faedah rendah yang panjang.Tetapi berbeza dengan tempoh itu, AS$ kukuh, dan institusi kewangan utama berada dalam kedudukan yang kukuh.Bank itu memberi amaran agar tidak cuba menyelesaikan lonjakan inflasi dengan kawalan harga atau sekatan eksport, sebaliknya menggalakkan pengeluaran dan mengelakkan sekatan perdagangan. -AFP


Rusia isytihar kuasai sepenuhnya kawasan kediaman Severodonetsk

(Asap mengepul di bandar Sievierodonetsk semasa pertempuran hebat antara tentera Ukraine dan Rusia di wilayah timur Ukraine Donbas pada 30 Mei 2022/AFP)

KIEV, 7 Jun- Rusia pada hari Selasa mengumumkan tenteranya telah berjaya menguasai sepenuhnya kawasan kediaman di bandar utama Ukraine, Severodonetsk yang bergolak."Kawasan kediaman bandar Severodonetsk telah 'dibebaskan' sepenuhnya," kata Menteri Pertahanan Rusia, Sergei Shoigu dalam mesyuarat kementerian pertahanan.Tentera Rusia masih berusaha memantapkan kawalan di "zon perindustrian dan penempatan terdekat" bandar itu, tambahnya, di tengah-tengah laporan bercanggah tentang siapa yang mengawal apa.Moscow telah meningkatkan asakan untuk mengawal hab perindustrian strategik itu sebagai sebahagian daripada usahanya menakluki kawasan yang luas di timur Ukraine tetapi tentera Kiev setakat ini berjaya bertahan."Wira kami sedang mempertahankan kedudukan mereka di Severodonetsk. Pertempuran jalanan yang sengit berterusan di bandar ini," kata Presiden Ukraine, Volodymyr Zelensky dalam ucapan video lewat Isnin.

(Asap mengepul akibat tembakan di bandar Severodonetsk semasa pertempuran antara tentera Ukraine dan Rusia pada 7 Jun 2022/AFP)

Zelensky bagaimanapun mengakui jumlah anggota tentera Ukraine di bandar utama itu lebih kecil berbanding lawan yang 'lebih kuat'. -AFP


Ukraine tolak lawatan IAEA ke loji nuklear Zaporizhzhia

(Bangunan yang rosak di perkarangan Loji Kuasa Nuklear Zaporizhzhia/REUTERS)

KIEV, 7 Jun - Ukraine menentang sebarang lawatan oleh ketua badan pemerhati nuklear Pertubuhan Bangsa Bersatu (PBB) ke loji nuklearnya di Zaporizhzhia semasa ia berada bawah kawalan Rusia.Semalam, Ketua Pengarah Agensi Tenaga Atom Antarabangsa (IAEA), Rafael Mariano Grossi, berkata agensinya sedang mempersiap misi pakar ke loji nuklear Zaporizhzhia, yang terbesar di Eropah dan kini dikuasai tentera Rusia.Grossi berkata di Twitter, lawatan itu diatur selepas menerima permintaan daripada pihak berkuasa Ukraine.Bagaimanapun agensi nuklear Ukraine, Energoatom pada hari Selasa menuduh Grossi berbohong dan berkata ia tidak memberi persetujuan kepada lawatan itu.

(Grossi menyampaikan ucapannya pada pembukaan mesyuarat Lembaga Gabenor di ibu pejabat Agensi di Vienna, Austria/IAEA)

"Ukraine tidak menjemput Grossi untuk melawat loji Zaporizhzhia, malah enggan membenarkan beliau membuat lawatan sedemikian pada masa lalu. Lawatan ke loji itu hanya akan menjadi mungkin apabila Ukraine mengambil alih kawalan tapak itu," tulis Energoatom di Telegram."Ketua Pengarah IAEA Rafael Grossi berbohong lagi," kata Energoatom."Kami menganggap pengisytiharan IAEA sebagai percubaan baharu untuk mendapatkan akses kepada loji kuasa Zaporizhzhia untuk menghalalkan kehadiran penjajah dan meluluskan tindakan mereka."Pada 2021, sebelum pencerobohan Rusia terhadap Ukraine loji Zaporizhzhia mewakili 20% daripada pengeluaran elektrik tahunan Ukraine dan hampir separuh daripada semua tenaga nuklear yang dihasilkan di Ukraine.Tentera Rusia mengawal loji di selatan Ukraine itu pada awal Mac, sejurus selepas pencerobohan Moscow pada 24 Februari. -AFP


Parlimen Eropah, negara anggota EU bersetuju peraturan pengecas telefon tunggal

BRUSSELS, 7 Jun- Parlimen Eropah dan negara-negara anggota Kesatuan Eropah (EU) pada hari Selasa bersetuju dengan teks undang-undang yang hanya membenarkan pengecas standard untuk telefon pintar dan tablet yang dijual di blok itu, keputusan yang dilihat memberi tamparan hebat kepada Apple.Bagi kebanyakan peranti mudah alih, penetapapan menggunakan pengecas USB Type-C akan berkuat kuasa mulai akhir 2024, kata perkhidmatan akhbar Parlimen Eropah.

EU percaya kabel standard untuk semua peranti akan mengurangkan sisa elektronik, tetapi raksasa iPhone Apple berhujah bahawa pengecas satu saiz untuk semua akan memperlahankan inovasi dan mewujudkan lebih banyak pencemaran."Undang-undang baharu ini akan menjadikan kehidupan pengguna Eropah lebih mudah dan akan menjadi lebih baik untuk alam sekitar," kata Ahli Parlimen Eropah, Andrey Kovatchev, salah seorang perunding."Sudah tiba masanya untuk menamatkan timbunan kabel yang kita semua ada dalam laci kami dan menjimatkan kira-kira 11,000 tan sisa elektronik setahun," katanya. -AFP


Thailand teliti situasi COVID-19 sebelum tarik balik pemakaian pelitup muka

BANGKOK, 7 Jun- Thailand akan menilai secara terperinci situasi COVID-19 sebelum membuat sebarang keputusan untuk menarik balik peraturan pemakaian pelitup muka.Jurucakap Kerajaan Thanakorn Wangboonkongchana berkata Perdana Menteri Prayuth Chan o-cha sudah mengarahkan Pusat Pentadbiran Situasi COVID-19 (CCSA) untuk membuat penilaian selari dengan pelan pemulihan ekonomi negara dan apabila kehidupan rakyat kembali normal.“Melonggarkan langkah-langkah pencegahan COVID-19 tidak boleh dibuat sewenang-wenangnya. CCSA perlu membuat penilaian dan pertimbangan yang teliti dengan mengambil kira situasi COVID-19 (terkini) di setiap kawasan serta kesihatan dan keselamatan rakyat.“Buat masa ini, semua orang digesa untuk terus memakai pelitup muka yang bersih serta mematuhi semua langkah pencegahan yang lain,” katanya dalam satu kenyataan di sini hari ini.Terdahulu, Gabenor Bangkok Chadchart Sittipunt berkata beliau akan mencadangkan kepada CCSA untuk menjadikan pemakaian pelitup muka di kawasan terbuka sebagai pilihan kerana jangkitan baharu COVID-19 semakin berkurangan.

(Perdana Menteri Thailand, Prayuth Chan o-cha)

Ketika ini, orang awam di ibu negara masih diwajibkan memakai pelitup muka apabila berada di luar rumah termasuk di sekolah dan tempat kerja.Dalam tempoh 24 jam lepas, Thailand merekodkan 2,224 kes baharu COVID-19 dan 20 kematian, menjadikan jumlah jangkitan kepada 4,471,179 dan 30,218 kematian.


Jeneral tentera Rusia terbunuh di Ukraine - pemisah

(Foto pada 6 Jun 2022 di bandar Raihorodok, Donbas, timur Ukraine menunjukkan sebuah jambatan runtuh di laluan menuju bandar Lymn yang ditawan Rusia/AFP)

MOSCOW, 7 Jun- Kumpulan pemisah pro-Kremlin di Ukraine mengesahkan kematian seorang lagi jeneral tentera Rusia ketika operasi ketenteraan pihak Moscow di Ukraine.

Kematian Kutuzov pernah dilaporkan oleh wartawan TV Rusia, namun pegawai di Moscow tidak mengesahkan perkara itu.

Pemimpin kumpulan pemisah pro-Rusia, Denis Pushilin mengucapkan “takziah kepada keluarga dan rakan-rakan" Mejar Jeneral Roman Kutuzov "yang telah menunjukkan sifat perlu diteladani bagaimana untuk berkhidmat kepada tanah air".

“Selagi jeneral kita bergandung bahu menentang tentera (musuh), negara tidak akan dapat dikalahkan,” kata Pushilin menerusi mesej Telegram, bersama gambar hitam putih Kutuzov.

Pengumuman itu dibuat ketika tentera Rusia dan sekutunya kumpulan pemisah sedang melancarkan serangan besar-besaran ke wilayah Donbas di timur Ukraine, yang menyaksikan pertempuran sengit berlaku di bandar Severodonetsk.

Sejak Moscow menghantar tenteranya ke Ukraine pada 24 Februari lalu, kerajaan Ukraine mendakwa sudah berjaya membunuh beberapa pegawai tertinggi Rusia, namun bilangan sebenar mereka yang terbunuh tidak diketahui kerana Moscow jarang berkongsi perkembangan itu daripada pihak mereka.

Hujung Mac lalu, ratusan penduduk berkumpul di Crimea wilayah ditadbir Rusia untuk upacara pengebumian Andrei Paliy, Timbalan Komander Tentera Laut Hitam Rusia, yang terkorban semasa pertempuran berhampiran bandar pelabuhan Mariupol, Ukraine.

Pada April pula, upacara pengebumian Major Jeneral, Vladimir Frolov diadakan di bandar kedua terbesar Rusia, Saint Petersburg.

Pihak berkuasa mengesahkan kematian jeneral itu sebagai “mati dalam perjuangan” di Ukraine. -AFP


China: Pembinaan struktur asas stesen angkasa siap tahun ini

BEIJING, 7 Jun- Angkasawan kapal Shenzhou-14 China berjaya membuka pintu kapal kargo Tianzhou-4 tepat pukul 11.09 pagi semalam selepas memasuki modul teras Tianhe di stesen angkasa.Difahamkan, kesemua angkasawan terus memasuki kapal kargo itu dengan lancar selepas menyelesaikan kerja persiapan termasuk pemantauan keadaan permukaan pada pukul 12.19 tengah hari.Seterusnya, tiga angkasawan itu memasuki kapal kargo Tianzhou-3 untuk melancarkan kerja pemindahan barangan seperti dijadualkan.Untuk rekod, Shenzhou-14 adalah kapal angkasa bermanusia pertama dilancarkan dalam fasa pembinaan stesen angkasa China.China dijangka melancarkan modul eksperimen Wentian dan Mengtian masing-masing pada Julai dan Oktober.Dalam misi Shenzhou-14, pembinaan stesen angkasa Tiangong yang terdiri modul teras Tianhe, modul eksperimen Wentian dan modul eksperimen Mengtian sebagai struktur asas akan siap sepenuhnya dan selepas itu pembinaan makmal angkasa negara China akan dimulakan. Modul teras Tianhe adalah modul pertama yang dilancarkan ke orbit oleh stesen angkasa China dan ia digunakan terutamanya untuk kawalan dan penyeliaan bersatu di stesen angkasa.Ia juga mempunyai keupayaan penerbangan autonomi jangka panjang dan menyokong angkasawan untuk tinggal lama, selain dapat menjalankan ujian perubatan aeroangkasa, eksperimen sains angkasa dan eksperimen teknikal dengan jisim berlepasnya seberat 22.5 tan.Sementara itu modul eksperimen Wentian pula akan lebih digunakan untuk penyelidikan sains hayat angkasa dan menyokong penyelidikan saintifik mikrograviti.

Menurut rancangan itu, pembinaan konfigurasi stesen angkasa China berbentuk T akan siap menjelang akhir tahun ini dengan lebih daripada 110 meter padu ruang aktiviti di dalam kabin.Ia akan dilengkapi dengan dua pintu keluar angkasawan dan satu kargo sendat udara dan menyediakan enam ruang tidur dan terdapat dua kawasan kesihatan yang boleh merealisasikan penempatan jangka panjang untuk tiga individu dan jangka pendek untuk enam individu.


(Orang ramai berjalan di hadapan Reserve Bank of Australia di Sydney/REUTERS)

SYDNEY, 7 Jun - Bank pusat Australia hari ini menaikkan kadar faedah lebih tinggi daripada jangkaan dan memberi amaran, lebih banyak kenaikan akan dibiuat bagi mengekang peningkatan inflasi yang ketara.Gabenor bank pusat, Philip Lowe mengumumkan kadar pinjaman utama Bank Rizab akan naik setengah mata peratusan kepada 0.85% jauh lebih tinggi berbanding ramalan penganalisis iaitu kenaikan suku mata."Walaupun inflasi lebih rendah daripada kebanyakan ekonomi maju lain, ia lebih tinggi daripada jangkaan awal," kata Lowe."Faktor global, termasuk gangguan berkaitan COVID-19 kepada rantaian bekalan dan perang di Ukraine merupakan fakor utama menyebabkan peningkatan inflasi ini," tambahnya, sambil memberi amaran bahawa "faktor domestik turut memainkan peranan."Katanya, pasaran buruh yang ketat dan bencana banjir yang meluas menyaksikan inflasi meningkat kepada 5.1%.

(Australia naikkan kadar faedah untuk bendung inflasi/Google)

Pandemik pula mengheret ekonomi Australia ke kancah kemelesetan pertamanya dalam tempoh tiga dekad, dengan pemulihannya tidak menentu.

Lowe juga memberi amaran bahawa terdapat kebimbangan mengenai prospek global, dengan perang Rusia di Ukraine mendorong harga tenaga dan pertanian lebih tinggi."Terdapat juga ketidakpastian berterusan berkaitan COVID-19, terutamanya di China," kata gabenor bank pusat itu. -AFP


Menteri Alam Sekitar Republik Dominika maut ditembak

(Menteri Alam Sekitar dan Sumber Asli Republik Dominican, Orlando Jorge Mera bergambar untuk foto publisitinya di Santo Domingo pada 18 Mei lalu. Mera ditembak dan dibunuh di pejabatnya pada Isnin/FOTO AP)

SANTO DOMINGO, 7 Jun - Menteri Alam Sekitar Republik Dominika, Orlando Jorge Mera, maut akibat ditembak dalam satu insiden di pejabatnya di sini pada Isnin, dipercayai dilakukan oleh “rakan baiknya”, menurut pejabat presiden.Miguel Cruz, “rakan baik Mera” telah ditahan polis, lapor Xinhua memetik kenyataan pejabat presiden.Kerajaan mengucapkan takziah kepada keluarga mangsa.Insiden itu "sudah disiasat" dan hasil siasatan akan didedahkan kepada umum pada masa yang sesuai. Sumber Kementerian Alam Sekitar dipetik akhbar tempatan ‘Acento’ memberitahu, penyerang bertindak memasuki pejabat Mera seorang diri, lalu kedengaran enam hingga tujuh das tembakan dilepaskan.

(Polis menahan ahli perniagaan dan rakan lama Menteri Alam Sekitar Republik Dominican, Orlando Jorge Mera yang didakwa ditembak mati semasa mesyuarat/Syot layar video AFP)

Bangunan kementerian dikosongkan susulan insiden itu.Mera, 55, merupakan anak kepada bekas Presiden Dominika Salvador Jorge Blanco, yang memerintah negara Caribbean itu pada 1982 dan 1986.Beliau dilantik menjadi menteri di bawah pemerintahan Presiden Luis Abinader pada Ogos 2020. - BERNAMA


Syria pintas serangan misil Israel, tiada kemalangan jiwa

DAMSYIK, 7 Jun- Pertahanan udara Syria berjaya memintas serangan peluru berpandu Israel di selatan Damsyik. Bagaimanapun serangan pada Isnin itu tidak menyebabkan kematian, menurut sumber tentera kepada agensi berita rasmi Syria, SANA.

“Musuh Israel melancarkan serangan udara dari kawasan Bukit Golan yang dikuasai mereka menyasarkan selatan Damsyik,” dan kebanyakan serangan peluru berjaya dipintas pertahanan udara Syria, lapor SANA berdasarkan sumber tentera.

“Kerosakan terhad kepada kemusnahan harta benda."

Koresponden AFP yang berada di ibu negara Damsyik ada mendegar bunyi kuat pada petang hari kejadian.

Menurut Badan Pemantau Hak Asasi Manusia berkaitan perang di Syria, serangan udara itu menyasarkan kawasan pedalaman di selatan Damsyik, lokasi kumpulan Hezbollah Lubnan dan unit pertahanan udara Syria dilaporkan aktif.

Bulan lepas, serangan peluru berpandu permukaan ke permukaan membunuh sekurang-kurangnya tiga pegawai Syria berhampiran ibu kota Damsyik, menurut badan pemantau itu yang mempunyai rangkaian luas dari dalam Syria.

(Foto daripada SANA menunjukkan sistem pertahanan Syria memintas peluru berpandu dari Israel pada 13 Mei lalu/Fail AFP)

Serangan Israel itu menyasarkan kedudukan anggota bersenjata Iran dan stor senjata berhampiran Damsyik, kata badan pemantau itu.

Sejak perang saudara tercetus di Syria pada 2011, Israel telah melancarkan ratusan serangan udara terhadap jirannya, menyasarkan tentera kerajaan termasuk tentera sekutu Iran dan kumpulan bersenjata Lubnan atau Hezbollah.

Meskipun Israel jarang mengulas serangan yang dibuatnya, namun mereka memperakui telah melancarkan ratusan serangan.

Negara rejim itu memberi alasan untuk mempertahkan wilayahnya selain menghalang musuh ketat mereka, Iran bertapak atau masuk ke sempadan Israel.

Konflik di Syria telah menyebabkan hampir sejuta orang terbunuh dan memaksa hampir separuh daripada jumlah penduduk asal atau sebelum perang melarikan diri. –AFP


Boris Johnson terselamat undi tidak percaya

LONDON, 7 Jun- Perdana Menteri Britain, Boris Johnson pada Isnin terselamat daripada undi tidak percaya.Dalam pengundian di Parlimen, beliau menerima sokongan 211 daripada 359 wakil rakyat.Manakala, 148 lagi Ahli Parlimen menolak. Keputusan pengundian itu diumumkan Pengerusi Jawatankuasa 1922, Sir Graham Brady.59% undi diperoleh Johnson adalah kurang berbanding 63% yang diterima Perdana Menteri terdahulu, Theresa May pada sesi undi tidak percaya yang diadakan pada Disember 2018.May kemudian digantikan tujuh bulan kemudian.

(Boris Johnson bertemu dengan rakan sejawatannya dari Estonia di 10 Downing Street, London, Britain pada 6 Jun 2022/REUTERS)

Johnson berdepan isu integriti susulan penglibatannya dalam skandal. Ini berkaitan pendedahan beliau dan kakitangannya mengadakan parti ketika perintah sekatan COVID-19 dikuatkuasakan.Ia turut menyebabkan sokongan dalam kalangan pemimpin Konservatif semakin berkurangan.Sementara itu, Johnson menyifatkan keputusan tersebut sebagai kemenangan meyakinkan untuk beliau terus mengemudi kerajaan. "Saya fikir ia adalah keputusan yang meyakinkan, maksudnya ialah sebagai kerajaan kita boleh meneruskan dan menumpukan perhatian kepada perkara yang saya fikir benar-benar penting kepada orang ramai."Kami boleh memberi tumpuan kepada apa yang kami lakukan untuk membantu orang yang mengalami kos sara hidup, membersihkan tunggakan COVID-19, menjadikan jalan raya dan komuniti lebih selamat dengan meletakkan lebih banyak polis,"katanya kepada pemberita.-REUTERS

Berita berkaitanBoris Johnson berdepan undi tidak percaya


Kanak-kanak dua tahun tembak mati bapa

MIAMI, 7 Jun- Seorang kanak-kanak lelaki berusia dua tahun secara tidak sengaja menembak dan membunuh bapanya di Florida menggunakan pistol berisi peluru hidup yang ditinggalkan di rumah tanpa pengawasan.Pegawai penguat kuasa undang-undang, John Mina memaklumkan, mangsa Reggie Mabry berusia 26 tahun meninggal dunia ketika mendapatkan rawatan di hospital. Jelas beliau, sebaik menerima panggilan kecemasan, pihaknya bergegas ke lokasi kejadian dan mendapati isteri mangsa, Marie Ayala sedang memberi bantuan pernafasan (CPR)."Pegawai penguat kuasa pada awalnya percaya mangsa menembak dirinya sendiri.Bagaimanapun, saksi, iaitu anak sulung mangsa memberitahu, mangsa ditembak oleh adik mereka yang menarik picu pistol tersebut," katanya dalam satu sidang media.

(John Mina memaklumkan mengenai insiden berkenaan dalam satu sidang media di sini / Foto Twitter Orange County Sheriff's Office)

Tambah beliau, Mabry dipercayai meletakkan pistol berkenaan di dalam beg dan ditinggalkan di atas lantai sebelum diambil oleh anaknya.Kanak-kanak tersebut kemudian menembak bahagian belakang bapanya ketika mangsa sedang bermain permainan video."Kejadian itu disaksikan lima ahli keluarga mangsa yang berada di dalam bilik sama ketika kejadian.Mangsa dan isterinya berada dalam parol ketika itu selepas didapati bersalah melakukan pengabaian kanak-kanak selain penyalahgunaan dadah," katanya lagi.Insiden seumpamanya bukan perkara luar biasa di Amerika Syarikat.Pada Ogos 2021, seorang kanak-kanak berusia dua tahun menemui pistol yang ditinggalkan dalam beg galas 'Paw Patrol' dan menembak mati ibunya di kepala semasa dia sedang dalam sidang video. -AFP


21 maut dalam serangan gereja di Nigeria

(Gabenor Negeri Ondo, Rotimi Akeredolu (Tiga dari kiri) menunjuk ke arah lantai yang berlumuran darah selepas serangan oleh lelaki bersenjata di Gereja Katolik St. Francis di bandar Owo, barat daya Nigeria pada Ahad/FOTO AFP)

LAGOS, 7 Jun - Sekurang-kurangnya 21 orang termasuk kanak-kanak maut selepas sekumpulan lelaki bersenjata yang tidak dikenali menyerang sebuah gereja tempatan di bandar Owo, Nigeria pada Ahad.Sekumpulan lelaki bersenjata terbabit bersembunyi di antara penganut di dalam gereja tersebut dan turut melepaskan tembakan rambang melalui tingkap luar.“Siasatan mendapati bahawa sekumpulan lelaki bersenjata menyamar sebagai penganut dalam gereja, manakala lelaki bersenjata lain melepaskan tembakan rambang ke dalam gereja,”menurut kenyataan polis tempatan.Polis turut menemui serpihan bahan letupan dan tiga alat letupan improvisasi (bom buatan) di tempat kejadian.

(Pegawai negeri melawat mangsa yang cedera dalam serangan tembakan rambang oleh sekumpulan lelaki bersenjata di Gereja Katolik St. Francis, Owo Nigeria pada Ahad/FOTO AFP)

Agensi Pengurusan Kecemasan Kebangsaan wakil tempatan Olanrewaju Kadiri berkata, dalam serangan itu seramai 40 orang lagi cedera.Sehingga kini, tiada kumpulan yang mengaku untuk bertanggungjawab atas serangan tersebut dengan motif yang tidak jelas.Naib Presiden Yemi Osinbajo dalam lawatannya ke atas mangsa yang cedera di Owo pada Isnin berkata "pelaku akan membayar untuk serangan keji ini". - AFP


19 maut dalam insiden feri karam di perairan Indonesia

JAKARTA, 7 Jun- Angka kematian dalam insiden feri karam di perairan Indonesia meningkat kepada 19 orang, selepas operasi mencari dan menyelamat selama 10 hari dihentikan. Ketua operasi mencari dan menyelamat, Djunaidi memaklumkan operasi dihentikan selepas tiada lagi tanda-tanda mangsa akan ditemukan. KM Ladang Pertiwi kehabisan minyak dan karam dalam cuaca buruk semasa belayar ke Selat Makassar, Indonesia di wilayah Sulawesi Selatan pada 26 Mei lalu.Berita mengenai kejadian itu hanya diketahui pegawai dua hari kemudian, mendorong operasi mencari dan menyelamat yang melibatkan nelayan tempatan dan bot tunda yang melalui selat tersebut.Pihak berkuasa menyelamatkan 31 penumpang dan kru kapal, serta menemukan empat mayat. Manakala, 15 mangsa diisytihar hilang sebelum usaha mencari berakhir. Mereka yang hilang kini dianggap mati.

(Pasukan penyelamat memindahkan dua mayat mangsa feri karam, di pelabuhan Soekarno Hatta, Makassar pada 3 Jun 2022/AFP)

"Kami menghentikan pencarian kerana tiada tanda-tanda bahawa lebih ramai mangsa boleh ditemui," kata Junaidi.Media tempatan melaporkan, Kapten kapal yang terselamat dalam kejadian itu tidak mempunyai permit membawa muatan penumpang dan pemilik kapal mengambil kru tanpa kelayakan yang bersesuaian. Djunaidi berkata, nelayan tempatan yang kerap belayar di kawasan itu diberitahu supaya memaklumkan pihak berkuasa jika mereka menemui lebih banyak mayat.Pada Mei lalu, sebuah feri yang membawa lebih 800 orang terkandas di perairan cetek di luar wilayah Nusa Tenggara Timur dan kekal tersangkut selama dua hari.Bagaimanapun, tiada mangsa yang cedera dalam kemalangan tersebut.Pada 18 Mei lalu, sebuah feri yang membawa lebih 800 orang terkandas di perairan cetek di luar wilayah Nusa Tenggara Timur dan kekal tersangkut selama dua hari sebelum dapat dikeluarkan.Pada 2018, lebih 150 orang mati lemas apabila sebuah feri karam di pulau Sumatera.


Australia ulangi ikrarnya salur A$470 juta untuk ASEAN

(Anthony Albanese (kiri) dan Joko Widodo(kanan) berjalan bersama selepas mesyuarat di Istana Presiden di Bogor/AFP)

JAKARTA, 7 Jun- Perdana Menteri Australia, Anthony Albanese sekali lagi mengulangi hasrat negara ini untuk menyalurkan A$470 juta(US$338.49 juta) kepada 10 negara anggota ASEAN dalam tempoh empat tahun, di bawah program bantuan pembangunan dua hala dan serantaunya."Mengeratkan hubungan dengan Asia Tenggara adalah keutamaan kerajaan saya," katanya pada sidang media bersama Presiden Indonesia, Joko Widodo selepas mengadakan pertemuan di Istana Bogor pada Isnin.

(Anthony Albanese (kiri) dan Joko Widodo (kanan) menghadiri mesyuarat di Istana Presiden di Bogor/AFP)

Australia akan melantik utusan serantau peringkat tinggi dan menubuhkan Pejabat Asia Tenggara di Jabatan Hal Ehwal Luar Negeri dan Perdagangan.Australia komited untuk menyampaikan Strategi Ekonomi ASEAN yang komprehensif hingga 2040, untuk menyediakan peluang eksport dan pelaburan pada masa sekarang dan akan datang yang merentas pasaran utama ASEAN.Albanese berkata Australia juga menyokong ASEAN Outlook di Indo-Pasifik, dan visinya untuk keamanan, kemakmuran dan keselamatan di Indo-Pasifik.Beliau turut mengumumkan kerjasama iklim dan infrastruktur bernilai A$200 juta dengan Indonesia.Perdana Menteri Australia dalam rangka lawatan tiga hari ke Indonesia bermula Isnin dan merupakan kunjungan pertama beliau sejak menjadi perdana menteri pada 23 Mei lepas. -BERNAMA


Boris Johnson berdepan undi tidak percaya

(Boris Johnson memberi reaksi semasa Parti Platinum Ratu Elizabeth, di Istana Buckingham, di London, Britain, 4 Jun 2022/REUTERS)

LONDON, 7 Jun- Perdana Menteri Britain, Boris Johnson bakal berdepan undi tidak percaya, berikutan ramai penggubal undang-undang Parti Konservatif yang memerintah mempersoalkan kewibawaan pemimpin itu menangani skandal parti.Johnson, yang dilantik sebagai Perdana Menteri pada 2019 kini berdepan tekanan yang terus meningkat daripada parti sendiri dan pembangkang berikutan beberapa dasar serta keputusan menangani pandemik COVID-19 dipertikai.

(Boris Johnson bakal membentangkan polisi berkaitan kesihatan dan perumahan dalam usaha untuk mengekalkan jawatan Perdana Menteri/REUTERS)

Sekiranya Johnson gagal dalam undi tidak percaya itu, beliau perlu meletakkan jawatan sebagai perdana menteri dan lantikan kepimpinan baharu akan bermula serta merta. Pentadbiran beliau dikritik hebat selepas kepimpinannya mendedahkan Britain kepada risiko kemelesetan ekonomi, kenaikan harga barangan dan ketidakstabilan sosial berikutan beberapa sisi mogok dan kekacauan tercetus di ibu kota London.Menurut Ketua Jawatankuasa 1922 parti Konservatif, Graham Brady, sesi pengundian tersebut diadakan petang Isnin dan keputusan diumum sejurus pengundian tamat.-REUTERS


Parti pemerintah Kemboja menang besar pilihan raya tempatan

PHNOM PENH, 6 Jun- Parti pemerintah Kemboja mendapat kemenangan besar dalam pilihan raya tempatan, mengikut keputusan awal yang dikeluarkan oleh Jawatankuasa Pilihan Raya Kebangsaan negara itu, hari ini.Pemimpin pembangkang berharap pilihan raya itu yang bermula pada Ahad, menjejaskan cengkaman kuasa Perdana Menteri, Hun Sen selama beberapa dekad menjelang pilihan raya negara tahun depan. Bagaimanapun, keputusan awal menunjukkan Parti Rakyat Kemboja (CPP) di bawah pimpinan Perdana Menteri telah mencatat kejayaan besar, iaitu kira-kira 80 peratus daripada jumlah kerusi.Parti pembangkang, Candlelight Party (CP) berjaya meraih sedikit pengundi, dengan undian sebanyak 18 peratus.

(Perdana Menteri, Hun Sen membuang undi di pusat mengundi, Wilayah Kandal/AFP)

CP berkata dalam satu kenyataan berkata bahawa pilihan raya itu "tidak bebas dan adil", dan "tidak mencerminkan kehendak rakyat Kemboja".Bagaimanapun, parti itu tidak berhasrat menolak keputusan tersebut.Menurut AFP, dokumen dalaman CPP menunjukkan parti Hun Sen menerima lebih 5.3 juta undi popular, manakala CP kira-kira 1.6 juta undi.Kira-kira 7 juta orang mengundi dalam pilihan raya itu, menurut Jawatankuasa Pilihan Raya Nasional Kemboja (NEC) pada Ahad, dengan peratusan keluar mengundi sekitar 78 peratus.Keputusan rasmi dijangka tidak akan dikeluarkan sehingga 26 Jun.- AFP


Tiada darurat kewangan di Pakistan

(Aktivis dan pelbagai kesatuan pekerja mengadakan demonstrasi menentang inflasi dan kenaikan harga bahan api di Karachi pada 5 Jun 2022/AFP)

NEW DELHI, 6 Jun- Tiada darurat kewangan di Pakistan sebaliknya kerajaan akan merangka pelan penjimatan, kata Menteri Kewangan, Miftah Ismail pada Isnin.Beliau menyangkal spekulasi yang tular di media sosial, menyatakan kerajaan mungkin membekukan akaun bank rakyat Pakistan di luar negara di bawah inisiatif "Akaun Digital Roshan" di tengah-tengah krisis pertukaran asing.

(Menteri Kewangan, Miftah Ismail berucap pada sidang media di Islamabad, pada 26 Mei 2022/AFP)

"Tiada sama sekali rancangan untuk bekukan akaun mata wang asing atau Akaun Digital Roshan. Tidak pernah terlintas di fikiran kami dan kami juga tidak akan lakukannya," kata Miftah.Pakistan berdepan kemelut untuk mendapatkan pembiayaan luar dan pada bulan lepas telah mengadakan perbincangan dengan Tabung Kewangan Antarabangsa (IMF) untuk meminjam wang.Miftah berkata Perdana Menteri Shehbaz Sharif akan mengumumkan langkah penjimatan untuk menjimatkan perbelanjaan kerajaan.Langkah penjimatan itu termasuk mengurangkan hari bekerja untuk menjimatkan tenaga, pengurangan kuota bahan api birokrat serta larangan mewujudkan jawatan baharu dan pembelian kenderaan baharu di jabatan kerajaan, menurut laman sesawang The News."Tetapi tidak akan ada pengisytiharan darurat kewangan mahupun kecemasan kewangan. Selepas dua kenaikan harga petrol, kita telah keluar daripada krisis kewangan," kata Miftah. Kerajaan Pakistan telah menaikkan harga petrol dan diesel sebanyak 60 rupee sejak beberapa hari kebelakangan ini, mencetuskan kemarahan dalam kalangan rakyat Pakistan dan meningkatkan kebimbangan mengenai tekanan inflasi.- BERNAMA


Tidak hormat agama Islam, peniaga Kuwait boikot barangan India

(Di pasar raya, guni, beras dan rak rempah ratus ditutup dengan plastik/Syot layar AFP)

KUWAIT, 6 Jun - Peniaga di bandar utama Kuwait turut memulakan boikot terhadap barangan dari India.Pelbagai produk keluaran India yang sebelum ini berada di kedai-kedai barangan runcit telah dikeluarkan serta merta oleh peniaga di Kuwait.Tindakan itu susulan susulan kenyataan ahli politik parti pemerintahnya baru-baru ini, didakwa menghina Islam.

(Syot layar makanan dari India ditutup dengan plastik/FOTO AFP Twitter)

Kebanyakan peniaga di Kuwait yang beragama Islam akui berang dengan kenyataan tersebut yang dianggap keterlaluan dan tidak bertanggungjawab.Terdahulu media melaporkan, Kementerian Luar Qatar telah memanggil duta India untuk menyampaikan nota bantahan berikutan kenyataan yang dikeluarkan anggota Parti Bharatiya Janata (BJP) yang disifatkan “boleh mencetuskan kebencian agama".


Kenyataan anti-Islam BJP, Qatar tuntut permohonan maaf India

(Orang ramai melaungkan slogan ketika protes di Mumbai terhadap kenyataan menghina yang dibuat oleh anggota BJP terhadap Islam dan Nabi Muhammad/FOTO Rafiq Maqbool AP)

NEW DELHI, 6 Jun - Qatar menuntut permohonan maaf daripada India susulan kenyataan ahli politik parti pemerintah India baru-baru ini yang didakwa menghina Islam.Kuwait bersama Iran, Arab Saudi dan negara Islam lain pada Ahad turut mengecam kenyataan itu.Kementerian Luar Qatar telah memanggil duta India untuk menyampaikan nota bantahan berikutan kenyataan yang dikeluarkan anggota Parti Bharatiya Janata (BJP) yang disifatkan 'boleh mencetuskan kebencian agama'.Nota bantahan itu disampaikan Menteri Hal Ehwal Luar, Soltan Saad Al Muraikhi.Sementara itu jurucakap kementerian Majed Mohammed Al Ansari berkata, Qatar menyeru kerajaan India untuk segera mengecam kenyataan itu dan memohon maaf secara terbuka kepada semua umat Islam di dunia, memetik laporan Agensi Berita Qatar.

(Kementerian Luar Qatar telah memanggil duta India untuk menyampaikan nota bantahan berikutan kenyataan yang dikeluarkan anggota Parti Bharatiya Janata (BJP) yang disifatkan 'boleh mencetuskan kebencian agama'/FOTO Twitter @MofaQatar_EN)

Menurut Kementerian Luar Qatar, penghinaan itu menunjukkan kejahilan tentang peranan penting Islam dalam pembangunan tamadun di seluruh dunia, termasuk di India.Sehubungan itu BJP pada Ahad menggantung Nupur Sharma yang dikatakan telah membuat kenyataan menghina dalam debat televisyen dan Naveen Jindal atas komennya di media sosial."BJP mengecam sekeras-kerasnya penghinaan terhadap mana-mana personaliti mana-mana agama,” memetik kenyataan parti itu.Kementerian Luar Arab Saudi dalam satu kenyataan turut mengecam kenyataan yang dibuat jurucakap BJP yang disifatkan menghina Nabi Muhammad.Susulan itu juga, Kementerian Luar Iran turut memanggil duta India ke Iran. Kementerian Luar Kuwait juga dilaporkan telah menyerahkan nota bantahan kepada duta India di Kuwait.Perdana Menteri Pakistan Shehbaz Sharif, imam Masjidil Haram di Mekah Sheikh Abdul Rahman Al Sudais, setiausaha agung Majlis Kerjasama Teluk (GCC) Nayef Falah Mubarak Al Hajraf dan jurucakap kerajaan sementara Afghanistan Zabihullah Mujahid adalah antara yang turut mengutuk kenyataan provokasi itu. - Bernama


Cacar Monyet: WHO dedah 780 kes dilapor di 27 negara bukan endemik

(Pegawai kesihatan penumpang yang tiba dari luar negara untuk mengesan simptom cacar monyet di Terminal Lapangan Terbang Antarabangsa Chennai/FOTO AFP)

GENEVA, 6 Jun - Pertubuhan Kesihatan Sedunia (WHO) mendedahkan 780 kes cacar monyet sudah pun dilapor di 27 negara bukan endemik. Bagaimanapun WHO percaya angka tersebut berkemungkinan lebih rendah daripada perangkaan sebenarnya disebabkan maklumat epidemiologi dan makmal yang terhad.Negara-negara bukan endemik yang disenarai WHO dengan kes cacar monyet paling banyak ialah Britain (207 kes), Sepanyol (156 kes), Portugal (138 kes), Kanada (58 kes) dan Jerman (57 kes).Selain Eropah dan Amerika Utara, kes juga dikesan di Argentina, Australia, Maghribi dan Amiriah Arab Bersatu (UAE).

(Gambar fail diambil pada 7 Januari 2011 yang diedarkan oleh Pusat Kawalan dan Pencegahan Penyakit untuk menyiasat wabak cacar monyet, yang berlaku di Republik Demokratik Congo (DRC)/FOTO AFP)

Kebanyakan pesakit dilapor telah dimasukkan ke hospital selain sebahagian mereka yang perlu menjalani tempoh pengasingan. WHO bagaimanpun masih mengekalkan tahap risiko global penyakit itu sebagai sederhana.Ini berikutan sesetengah negara melaporkan generasi baru kes tidak lagi muncul dan kes hanya dalam kalangan kontak rapat kes yang disahkan sebelum ini.


Sesi pembelajaran secara fizikal di Shanghai bermula hari ini

(Sebuah keluarga duduk di taman The Bund yang terletak di daerah Huangpu, Shanghai selepas perintah sekatan pergerakkan selama dua bulan ditarik balik di bandar itu /FOTO AFP)

SHANGHAI, 6 Jun - Pelajar sekolah menengah di Shanghai kembali menyambung persekolahan secara bersemuka mulai hari ini setelah ditangguhkan hampir tiga bulan bagi mencegah penyebaran COVID-19.Walau bagaimanapun, mereka perlu negatif ujian saringan COVID-19 dan mengimbas kod QR untuk paparan keputusan ujian selain melalui pengesan haba.Pihak berkuasa Shanghai memberitahu, lebih banyak pelajar dan sekolah kembali dibuka mulai minggu hadapan."Sekolah mewajibkan ujian kit antigen setiap hari. Sekiranya ada kes, anda perlu melaporkan segera kepada pihak sekolah. Saya rasa ia bagus dan kita tak perlu risau," kata Chen Qishen yang juga merupakan seorang pelajar.Manakala, seorang pelajar Yan Jiayi berkata, dia tidak sabar kembali ke sekolah untuk bertemu rakan sekelasnya meskipun merasa cemas dengan keputusan ujian saringan.

(Orang ramai mula berkumpul di sepanjang Sungai Huangpu, Shanghai pada 1 Jun lalu berikutan kelonggaran sekatan COVID-19/FOTO AFP)

Bandar dan hab perniagaan terbesar di China menarik balik perintah berkurung untuk sebahagian besar daripada 25 juta penduduknya pada 1 Jun lalu.Setakat ini Shanghai melaporkan hanya empat kes tempatan baru, berbanding enam kes hari sebelumnya.


Letupan Depoh Kontena: Angka korban meningkat kepada 49 mangsa

CHITTAGONG, 6 Jun - Angka korban akibat letupan kimia depoh kontena perkapalan di Bangladesh kini terus meningkat.Terbaharu 49 dilaporkan maut termasuk sembilan anggota bomba manakala 100 yang lain cedera.Media tempatan melaporkan, letupan kuat berlaku di pelabuhan utama selatan Chittagong melibatkan depoh kontena yang menyimpan hidrogen peroksida pada semalam.Menurut Timbalan Pengarah Bomba Bangladesh, Purna Chandra, usaha menyelamat dan mengeluarkan mayat daripada lokasi kejadian masih diteruskan. "Usaha menyelamat dan memadam kebakaran berdepan kesukaran terutama kerana api yang marak."Anggota kami akan terus bekerja keras hingga semuanya selesai biarpun ada dalam kalangan kami yang terkorban ketika menyelamat,"katanya.

(Anggota bomba membawa mayat  keluar dari lokasi selepas berlakunya letupan kebakaran di depoh kontena yang menyimpan bahan kimia hidrogen peroksida terletak di selatan Bangladesh/FOTO AFP)

Selain berpuluh anggota bomba, beratus pekerja di kawasan tersebut juga turut memberikan bantuan bagi memadamkan kebakaran.Terdahulu, Ketua Pentadbir Daerah Chittagong, Mominur Rahman memaklumkan bahawa kerajaan telah mengarahkan kira-kira 200 tentera ke depoh untuk menghalang bahan kimia daripada mengalir ke laut. - AFP


Hutang isi rumah Korea Selatan paling tinggi

SEOUL, 6 Jun- Korea Selatan mempunyai nisbah hutang isi rumah berbanding Keluaran Dalam Negara Kasar (KDNK) tertinggi dalam kalangan 36 ekonomi utama pada suku pertama 2022.Nisbah hutang isi rumah berbanding KDNK negara itu berada pada 104.3 peratus dalam tempoh Januari-Mac, diikuti Lebanon (97.8 peratus), Hong Kong (95.3 peratus), Thailand (89.7 peratus) dan Britain (83.9 peratus), kata agensi berita Yonhap memetik data daripada Institute of International Finance (IIF).Korea Selatan adalah satu-satunya negara yang hutang isi rumahnya melebihi KDNK dalam kalangan 36 negara termasuk Jepun, China, Amerika Syarikat (AS) dan Kesatuan Eropah (EU).Tunggakan hutang isi rumah Korea Selatan berada pada 1,752.7 trilion won (RM6.1 trilion) setakat akhir Mac, turun 1.5 trilion won daripada akhir Disember, menurut data daripada Bank of Korea.Nisbah hutang isi rumah berbanding KDNK mencatatkan penurunan dalam ekonomi global disebabkan terutama oleh kenaikan kadar faedah.Nisbah hutang isi rumah Korea Selatan jatuh 0.7 mata peratusan daripada 105 peratus dalam suku sama tahun lalu, demikian menurut data IIF.

Bagaimanapun, kadar pengurangan tahunan Korea Selatan adalah jauh lebih rendah daripada 7.2 peratus di Britain, 4.7 peratus di AS, 4.6 peratus di Jepun dan 2.9 peratus di EU.Bank pusat negara itu baru-baru ini berkata, kenaikan kadar faedah akan menyebabkan sebahagian daripada pinjaman isi rumah sedia ada menjadi pinjaman tidak berbayar, selain memberi kesan kepada perbelanjaan. -BERNAMA


Pesawat peronda Australia dipintas secara berbahaya jet pejuang China

SYDNEY, 6 Jun- Sebuah jet pejuang China memintas secara berbahaya pesawat peronda maritim Australia di wilayah Laut China Selatan, bulan lalu.Jabatan Pertahanan Australia memaklumkan pesawat P-8 milik Tentera Udara Diraja Australia (RAAF) dipintas oleh jet pejuang J-16 China ketika melakukan ‘aktiviti pengawasan maritim rutin’ di ruang udara antarabangsa di wilayah itu, 26 Mei lalu.“Pintasan itu mengakibatkan gerakan berbahaya yang mengancam keselamatan pesawat P-8 dan anak kapalnya,” menurut kenyataan itu.Perdana Menteri Australia, Anthony Albanese berkata, kerajaan sudah menyatakan kebimbangan berhubung isu itu kepada China melalui saluran yang betul.Setakat ini, Kedutaan China di Australia belum memberi sebarang maklum balas berhubung perkara itu.Menteri Pertahanan, Richard Marles berkata, jet pejuang China terbang berdekatan di hadapan pesawat RAAF dan membebaskan bungkusan mengandungi kepingan kecil aluminium yang terserap ke dalam enjin pesawat Australia.“Sudah tentu kejadian ini amat berbahaya,” katanya kepada stesen televisyen, ABC.

Sebelum ini, Australia bersama Amerika Syarikat (AS) menolak tuntutan China di sekitar pulau dipertikaikan di Laut China Selatan dengan menegaskan republik itu melanggar undang-undang antarabangsa.Jabatan Pertahanan memaklumkan Australia menjalankan pengawasan maritim di wilayah berkenaan sejak beberapa dekad lalu.Malah, jelasnya, tentera Australia melakukan aktiviti pengawasan itu mengikut undang-undang antarabangsa, menggunakan hak kebebasan pelayaran serta penerbangan di perairan dan ruang udara antarabangsa.Hubungan antara Australia dan China tegang baru-baru ini berikutan pengaruh Beijing yang semakin meningkat di Pasifik selepas negara itu memeterai perjanjian keselamatan serantau dengan negara PulauPasifik. -REUTERS


China berjaya lancar kapal angkasa Shenzhou-14

(Tiga angkasawan China, iaitu Chen Dong, Liu Yang dan Cai Xuzhe berjaya memasuki modul teras Tianhe pada jam 8.50 malam Ahad/FOTO REUTERS)

BEIJING, 6 Jun- Kapal angkasa Shenzhou-14 yang dibawa roket Long March-2F berjaya dilancarkan dari Pusat Pelancaran Satelit Jiuquan di barat laut China, tepat jam 10.44 pagi Ahad.Menurut Agensi Angkasa Bermanusia China (CMSA), kapal angkasa itu dihantar ke orbit mengikut jadual dan kesemua tiga anak kapal berada dalam keadaan baik.Ia merupakan misi penerbangan kali ketiga membabitkan kehadiran angkasawan pada fasa pembinaan stesen angkasa China.Difahamkan, tiga angkasawan China, iaitu Chen Dong, Liu Yang dan Cai Xuzhe berjaya memasuki modul teras Tianhe pada jam 8.50 malam Ahad.Ketiga-tiga angkasawan dijadualkan berada di stesen angkasa itu selama enam bulan untuk menjalankan misi seperti menyelenggara dan membaik pulih kemudahan, mengendalikan tangan robotik, melakukan aktiviti luar kenderaan (EVA) serta eksperimen yang berkaitan.Menurut penyelidik Pusat Latihan Angkasawan China, Li Yinghui, sebanyak 24 ujian perubatan akan turut dijalankan.

"Satu daripadanya adalah untuk mengetahui lebih lanjut tentang kesan persekitaran sifar graviti dan penerbangan angkasa lepas ke atas manusia dari perspektif fizikal."Kedua adalah melihat kesan penerbangan angkasa lepas terhadap keupayaan manusia, dan mengkaji ciri-ciri perubahan keupayaan manusia.” katanya.Pada Jun 2019, CMSA dan Pejabat Pertubuhan Bangsa-Bangsa Bersatu untuk Urusan Angkasa Luar (UNOOSA) bersama mengumumkan kumpulan pertama projek terpilih yang terdiri daripada sembilan projek dari 17 negara serta 23 entiti untuk menjalankan eksperimen sains angkasa di stesen angkasa China.25 kabinet eksperimen saintifik boleh ditempatkan di dalam kabin stesen angkasa China.Setiap kabinet eksperimen pula berfungsi sebagai sebuah makmal angkasa yang kecil, yang dapat menyokong pembangunan eksperimen sains angkasa.Stesen angkasa China akan menjalankan lebih banyak eksperimen sains angkasa antarabangsa pada masa hadapan. -BERNAMA


Ratu Elizabeth II tutup tirai sambutan bersejarah Jubli Platinum

(Ratu Elizabeth II melambai kepada orang ramai yang membanjiri perkarangan Istana Buckingham pada majlis penutup sambutan Jubli Platinum di London/FOTO AFP)

LONDON:, 6 Jun- Ratu Elizabeth II semalam, menutup tirai sambutan Jubli Platinum bersejarah dengan membuat satu lagi penampilan umum pada hari keempat yang juga hari terakhir perayaan dan berikrar mengekalkan pemerintahannya yang memecahkan rekod.Baginda yang berusia 96 tahun dan mengalami masalah mobiliti itu muncul di khalayak umum pada Khamis lalu di balkoni Istana Buckingham selepas perarakan tentera 'Trooping the Color'.Kerja keras pada permulaan perayaan memaksa baginda menarik diri daripada menyertai perkhidmatan kesyukuran di gereja Jumaat lalu serta perlumbaan kuda Epsom Derby dan konsert yang dipenuhi persembahan bintang terkenal kelmarin.Orang ramai yang membanjiri ruang The Mall di luar istana bersorak ketika baginda muncul semula di balkoni petang semalam.Ia disusuli perarakan awam mencerminkan perubahan dalam muzik, tarian, fesyen, budaya dan masyarakat sejak baginda menaiki takhta pada 1952.Tampil berbusa rona hijau yang dipadankan dengan topi dan sarung tangan putih sambil menggenggam tongkat, baginda diapit tiga bakal Raja iaitu Putera Charles, Putera William dan Putera George.

(Tampil berbusa rona hijau yang dipadankan dengan topi dan sarung tangan putih sambil menggenggam tongkat, baginda diapit tiga bakal Raja iaitu Putera Charles, Putera William dan Putera George/FOTO REUTERS)

Menerusi kenyataan dikeluarkan sejurus itu, baginda meluahkan rasa 'rendah hati dan sangat tersentuh' dengan kehadiran bagi sambutan Jubli Platinum, diilhamkan oleh kebaikan, kegembiraan dan persaudaraan yang terbukti sejak kebelakangan ini'.Baginda bertitah: "Walaupun beta mungkin tidak menghadiri setiap acara secara peribadi, namun hati beta bersama anda semua dan tetap komited untuk berkhidmat sebaik mungkin kepada anda serta disokong keluarga beta," titah baginda.'Pagean Jubli Platinum' semalam, bernilai £15 juta (RM82.29 juta), menampilkan kira-kira 10,000 orang, bermula dengan perarakan angkatan tentera dari United Kingdom dan Komanwel yang diketuai baginda.Ramai melihatnya sebagai acara sekali dalam satu generasi untuk menandakan penutupan babak luar biasa dalam kehidupan British dan bagi mengenali simbol negara paling terkenal. - AFP

Berita berkaitanAgong zahirkan ucapan tahniah kepada Ratu Elizabeth II70 tahun memegang takhta, Ratu Elizabeth II paling lama berkhidmat


Kes cacar monyet dikesan babitkan pengembara transit di Singapura - MOH

SINGAPURA, 6 Jun- Kementerian Kesihatan (MOH) Singapura pada 4 Jun lepas dimaklumkan Kementerian Kesihatan New South Wales, mengenai satu kes cacar monyet melibatkan pengembara yang transit di Singapura pada 2 Jun.Dalam satu kenyataan pada Isnin, MOH memaklumkan bahawa pengembara itu tiba di Sydney pada 3 Jun dan disahkan positif cacar monyet. "Beliau berlepas dari Barcelona pada 1 Jun dan tiba di Lapangan Terbang Changi pada 2 Jun. Beliau berada di kawasan transit di Lapangan Terbang Changi sebelum meneruskan perjalanan ke Sydney pada hari sama, dan tidak melawat kawasan lain di Lapangan Terbang Changi," menurut kementerian.Memandangkan beliau tidak masuk ke Singapura atau berinteraksi dengan orang dalam komuniti, buat masa ini tiada risiko penularan komuniti yang ketara.Sebagai langkah berjaga-jaga, pihak MOH telah menjalankan pengesanan kontak untuk dua penerbangan yang terjejas dan mereka yang mungkin bersentuhan dengan pengembara itu di kawasan transit. MOH memutuskan tiada keperluan untuk kuarantin memandangkan tiada kontak rapat selepas penilaian dibuat. “Bagaimanapun, kami akan memantau 13 orang yang mungkin mempunyai kontak kasual selama 21 hari,” menurut kementerian itu.Di bawah pemantauan itu mereka yang terlibat akan menerima panggilan telefon setiap hari untuk memastikan status kesihatan sehingga tamat pengawasan."Jika mereka melaporkan simptom yang menunjukkan jangkitan cacar monyet, mereka akan dinilai dari segi perubatan dan mungkin dihantar ke Pusat Penyakit Berjangkit Kebangsaan untuk penilaian lanjut," menurut kementerian itu.-BERNAMA


Bas jatuh gaung, 22 maut

DEHRADUN, 6 Jun- Sekurang-kurangnya 22 orang maut, tujuh lagi cedera parah dan seorang hilang selepas sebuah bas terjunam ke dalam gaung di kawasan pergunungan di utara India.Bas itu membawa 30 orang termasuk pemandu ke Yamunotri, tapak ziarah Hindu terpencil di negeri Himalaya Uttarakhand.Kemalangan itu berlaku di Uttarkashi, kira-kira 100 batu (160 kilometer) dari ibu negeri Dehradun, dan bilik kawalan tempatan mengesahkan 22 kematian.“Orang yang cedera telah dikejarkan ke kemudahan perubatan berhampiran,” kata ketua polis daerah Arpan Yaduvanshi kepada AFP.Yaduvanshi menambah, petugas penyelamat masih mencari penumpang yang hilang dan angka kematian mungkin bertambah.Uttarakhand terkanal dengan pemandangan indah mempunyai beberapa tapak Hindu yang paling suci dan menerima berjuta-juta penganut Hindu setiap tahun, tetapi mempunyai rangkaian jalan Himalaya yang tidak diselenggara dan berbahaya.Menteri Dalam Negeri India, Amit Shah berkata, beliau sedang berhubung dengan pihak berkuasa tempatan mengenai bantuan yang sedang dijalankan untuk insiden "sangat menyedihkan".Kira-kira 150,000 orang terbunuh setiap tahun dalam kemalangan jalan raya di India, menurut kerajaan.Antara faktor utama yang menyumbang kepada jumlah kematian yang tinggi adalah memandu laju dan tidak menggunakan tali pinggang keledar atau memakai topi keledar.- AFP


Tevez umum bersara

BUENOS AIRES, 6 Jun- Bekas pemain bola sepak kebangsaan Argentina, Carlos Tevez mengumumkan persaraan.Pemain berusia 38 tahun itu berkata dalam sebuah rancangan televisyen di Argentina bahawa dia tidak akan bermain secara profesional lagi.Tevez telah membuat 76 kali penampilan bersama La Albiceleste, termasuk di dua Piala Dunia selain menjadi sebahagian daripada pasukan yang memenangi pingat emas Sukan Olimpik Athens 2004.Di peringkat kelab, dia memulakan kariernya bersama Boca Juniors, selain pernah beraksi bersama Corinthinas, West Ham, Manchester United, Manchester City dan Juventus.

Pada tahun 2018, dia sekali lagi menyertai Boca Juniors selepas dua musim beraksi di Liga Super China bersama Shanghai Shenhua.Namun pada 2021, kematian bapa angkatnya akibat COVID-19 memberi kesan besar buat diri pemain itu sehingga dia membuat keputusan meninggalkan Boca.Kini dia merancang untuk menjadi jurulatih.-REUTERS


Nadal juara Terbuka Perancis kali ke-14

PARIS, 6 Jun- Rafael Nadal memenangi Terbuka Perancis buat kali ke-14 sekaligus menambah koleksi kejuaraan Grand Slam ke-22 selepas menundukkan Casper Ruud straight set.Kemenangan tersebut menyaksikan Nadal menjadi juara lelaki tertua di Roland Garros.Nadal menang 6-3, 6-3, 6-0.

(Aksi Nadal ketika menentang Ruud pada Terbuka Perancis / Foto AFP)

Kejayaan itu hadir 17 tahun selepas beliau memenangi Terbuka Perancis buat kali pertama pada 2005 ketika berusia 19 tahun.Nadal kini mendahului dua Slams berbanding pencabarnya, Novak Djokovic dan Roger Federer. -AFP


59 Rohingya ditemui lesu dan kelaparan di pulau di Selatan Thailand

(Rohingya menaiki sebuah kapal di perairan Kuala Kedah, Malaysia, 3 April 2018/ FOTO FAIL AFP)

SATUN, 5 Jun- Kira-kira 59 orang pendatang tanpa izin Rohingya termasuk lima kanak-kanak yang kelaparan dan lesu ditemui di sebuah pulau di wilayah selatan Satun di Thailand, berhampiran sempadan Malaysia pada Sabtu, kata pegawai.Gabenor Satun, Ekkarat Leesen berkata pegawai penguatkuasa menemui 31 lelaki, 23 wanita dan lima kanak-kanak yang kelaparan di pulau Koh Dong, yang merupakan sebahagian daripada Taman Laut Negara Tarutao.“Mereka ditinggalkan di pulau itu tanpa makanan dan minuman. Mereka kelihatan sangat lemah kerana kelaparan dan dehidrasi,” katanya.Ekkarat berkata siasatan awal mendapati mereka adalah sebahagian daripada kumpulan 120 Rohingya yang meninggalkan Myanmar kira-kira dua bulan lepas sebelum mendarat di pulau itu kira-kira seminggu lalu.“Kami dimaklumkan mereka (Rohingya) membayar RM5,000 (atau dalam baht) kepada sindiket untuk bekerja di Malaysia… ada di antara mereka didakwa telah meninggalkan pulau itu (Koh Dong) dan sudah masuk ke Malaysia,” katanya.

(Anggota Tentera Laut Thailand  meengagihkan makanan kepada pelarian Rohingya yang ditemui di pulau Koh Dong di Thailand/FOTO AFP)

Sementara itu, Timbalan Ketua Polis dan Pengarah Pusat Perlindungan Kanak-Kanak, Wanita, Keluarga, Antipemerdagangan Manusia dan Sektor Perikanan Pol. Jeneral Roy Ingkapairote berkata siasatan sedang dijalankan.“Unit khas ditubuhkan untuk menyiasat penyeludupan Rohingya tanpa dokumen,” katanya.Media tempatan melaporkan bahawa pihak berkuasa menyediakan makanan dan minuman kepada Rohingya di pulau itu. Sehingga kini, semua mereka telah menjalani saringan COVID-19. -BERNAMA


Pemerintahan Ratu Elizabeth II kini berusia 96 tahun

(Ratu Elizabeth II dan Paddington Bear sedang menikmati teh krim di Istana Buckingham menerusi filem yang ditayangkan di Pesta Platinum pada 4 Jun/AFP)

UNITED KINGDOM, 5 Jun - Warga Britain berpesta meraikan sambutan ulang tahun ke-70 pemerintahan Ratu Elizabeth II dengan mengadakan pelbagai persembahan di luar Istana Buckingham, semalam.Putera Charles turut menyampaikan penghargaan dan kata-kata aluan pada sambutan itu.Konsert Khas ini menjadi acara kemuncak sambutan Jubli Platinum selama tiga hari bagi meraikan tempoh pemerintahan Ratu Elizabeth yang kini berusia 96 tahun.Puluhan ribu orang memenuhi pusat bandar manakala jutaan menonton di televisyen menyaksikan barisan penghibur dan mesej peribadi daripada tokoh terkemuka di Britain.Ratu Elizabeth membuat dua kemunculan awal di beranda Istana Buckingham pada hari pertama sambutan.

(Orang ramai mengibarkan bendera British sambil bersorak semasa Pesta Jubli Platinum Ratu Elizabeth II di Istana Buckingham semalam/FOTO AFP)

Namun Khamis lalu, baginda mengalami beberapa ketidakselesaan berikutan kesukaran untuk berjalan dan berdiri.Ratu Elizabeth kemudian menarik diri daripada menghadiri upacara gereja Jumaat lalu.Britain mengisytiharkan Khamis dan Jumaat lalu sebagai cuti umum untuk menandakan peristiwa penting diraja yang memberikan tumpuan kepada masa depan monarki tanpa Ratu Elizabeth.


25 maut, 170 cedera dalam kebakaran depot kontena di Bangladesh

CHITTAGONG, 5 Jun- Sekurang-kurangnya 25 orang maut dan kira-kira 170 cedera selepas kebakaran besar memusnahkan sebuah depot kontena di bandar Sitakunda di tenggara Bangladesh, kata pegawai Ahad.Kebakaran berlaku di kemudahan penyimpanan kontena pedalaman hanya 40 kilometer (25 batu) di luar pelabuhan laut utama Chittagong sejurus sebelum tengah malam, kata pegawai bomba Jalal Ahmed.Beberapa unit petugas pemadam kebakaran bergegas ke depot untuk memadamkan api apabila letupan besar menggegarkan tapak, mencederakan ramai orang, termasuk anggota bomba.Terdahulu, ketua pasukan perubatan Chittagong memaklumkan, kira-kira 20 orang berada dalam keadaan kritikal dengan melecur meliputi antara 60 hingga 90% badan mereka.Kru kecemasan masih berusaha untuk memadamkan kebakaran pagi Ahad, dan hospital tempatan termasuk klinik tentera, sedang merawat mangsa yang cedera.

(Gambar yang diambil pada 5 Jun 2022 ini menunjukkan asap berkepul-kepul selepas kebakaran berlaku di kemudahan penyimpanan kontena di Sitakunda, kira-kira 40 km (25 batu) dari pelabuhan utama Chittagong/AFP)

Jurucakap Persatuan Kontena Pedalaman Bangladesh (BICA), Ruhul Amin Sikder berkata beberapa kontena di depot swasta seluas 30 ekar itu mengandungi bahan kimia, termasuk hidrogen peroksida.

Berita berkaitan5 maut, sekurang-kurangnya 100 cedera dalam kebakaran depot Bangladesh

Pengarah kemudahan itu yang dipanggil B.M. Container Depot, Mujibur Rahman berkata punca kebakaran masih belum diketahui.Kemudahan itu mempunyai kira-kira 600 pekerja.Pada 2020, tiga pekerja terbunuh selepas tangki minyak meletup di depot kontena lain di kawasan kejiranan Patenga.Terdapat 19 depot kontena pedalaman swasta di Bangladesh yang mengendalikan eksport negara dan sebahagian besar barangan import. -AFP


128 orang maut akibat hujan lebat dan tanah runtuh di Brazil

BRAZIL, 5 Jun - Jumlah kematian akibat hujan lebat dan tanah runtuh di Brazil telah meningkat kepada 128 orang.Manakala, lebih 9,000 orang lagi telah dipindahkan dan 34 bandar telah mengisytiharkan darurat.Gabenor Pernambuco, Paulo Camara berkata, hujan lebat melanda Pernambuco sejak minggu lalu telah mengorbankan lebih 100 orang, kebanyakan maut akibat kejadian tanah runtuh.Kerajaan negeri akan memberi pampasan kepada keluarga mangsa, manakala mereka yang hilang tempat tinggal dan musnah harta benda juga akan diberi bantuan.

(Pemandangan udara kawasan di Recife, Pernambuco Brazil yang dilanda banjir akibat hujan lebat pada 30 Mei lalu/FOTO AFP)

Pasukan penyelamat bertungkus lumus mencari mangsa yang terselamat dalam lumpur dan sisa tanah runtuh akibat banjir kilat.Sukarelawan memberitahu, sukar untuk mencari mangsa yang terselamat kerana lapisan lumpur sangat tebal.Sejak Disember lalu, hujan lebat menyebabkan banjir dan tanah runtuh di timur laut Brazil termasuk di Sao Paulo.Presiden Brazil Jair Bolsonaro meninjau keadaan banjir manakala pihak berkuasa tempatan pula mengisytiharkan darurat bencana.


China lancar roket siapkan stesen angkasa baharu

BEIJING, 5 Jun- China melancarkan roket yang membawa tiga angkasawan dalam misi menyiapkan pembinaan stesen angkasa baharunya.Pasukan angkasawan itu berlepas pada Ahad.Badan penyiar tempatan CCTV, memaklumkan ia adalah pencapaian terbaru dalam usaha Beijing untuk menjadi kuasa besar angkasa lepas.Ketiga-tiga angkasawan itu berlepas dengan roket Long March-2F pada (0244 GMT) dari pusat pelancaran Jiuquan di gurun Gobi barat laut China.Pasukan itu dijangka menghabiskan enam bulan di stesen angkasa Tiangong.Misi kali ini turut membawa seorang kru muncul sebagai angkasawan wanita.Liu Yang, dipilih sebagai salah seorang anak kapal untuk misi Shenzhou-14, dan memulakan latihannya untuk pembinaan stesen angkasa China pada 2019.Liu kini ibu kepada dua orang anak, turut mendapat permintaan khas daripada anak-anaknya iaitu untuk mengambil lebih banyak gambar di angkasa."Anak perempuan dan anak lelaki saya mahu saya mengambil lebih banyak gambar di angkasa dan berkongsi pemandangan indah alam semesta dengan rakan sekelas mereka. Saya juga mempunyai banyak harapan untuk anak-anak saya yang akan saya doakan kepada bintang-bintang sepanjang 183 hari saya di angkasa," dia berkata."Saya boleh melakukannya. Anak-anak saya berharap pada saya."- REUTERS


Dua mayat ditemui dalam pesawat Air Algerie

ALGIERS, 5 Jun – Dua lelaki ditemui mati dalam pesawat Air Algerie yang ditempatkan di Lapangan Terbang Antarabangsa Algiers pada Sabtu, kata polis Algeria."Dua mayat lelaki tidak bernyawa masing-masing berusia 20 dan 23 tahun itu ditemui jam 5 pagi waktu tempatan dalam dalam pesawat milik syarikat penerbangan Air Algerie milik kerajaan, yang berada di landasan," kata Direktorat Keselamatan Negara Algeria dalam satu kenyataan.Tambah kenyataan itu, siasatan telah dibuka untuk mencari punca dan dari mana datangnya serta tujuan pesawat tersebut.Menurut media Algeria, kedua-dua mangsa dipercayai menyelinap masuk ke dalam pesawat untuk sampai ke Eropah secara haram.

Media tempatan melaporkan, pesawat itu terbang dari Algiers ke Barcelona dan kemudian ke Dubai pada hari Jumaat.Namun mayat itu ditemui semasa pesawat itu kembali ke Algeria.Pada bulan Mac, seorang remaja berusia 16 tahun berjaya masuk ke dalam bagasi pesawat Air Algerie di lapangan terbang Constantine dan selamat sampai ke Perancis, lapor media Algeria. - AFP


3 bakal jemaah haji Indonesia dikuarantin positif COVID-19

JAKARTA, 5 Jun- Tiga bakal jemaah haji Indonesia disahkan positif COVID-19.Menurut Pusat Kesihatan Haji Indonesia, dua bakal jemaah haji dari Jakarta dan seorang dari Surabaya diuji positif ketika melakukan ujian PCR.Ketua Pusat Kesihatan Haji Indonesia, Budi Sylvana berkata, semua bakal jemaah perlu menjalani pemeriksaan PCR sebelum dibenarkan memasuki asrama.Ketiga-tiga bakal jemaah haji itu akan menjalani tempoh kuarantin selama lima hari dan perlu mengemukakan keputusan negatif pada hari keempat dan kelima sebelum pihak berkuasa menjadualkan semula penerbangan mereka.

"Mereka sepatutnya berada dalam kumpulan pertama, terdiri daripada 2,776 jemaah dari Padang, Jakarta, Bekasi, Solo dan Surabaya yang berlepas ke Tanah Suci pagi Ahad,"katanyaIndonesia merupakan negara yang memiliki kuota haji tertinggi di dunia, dengan 100,051 jemaah dibenarkan menunaikan haji pada tahun ini.


Rusia guna semua kuasa tawan bandar timur Ukraine

KIEV, 5 Jun- Ukraine berkata tenteranya berjaya mengusir tentera Rusia dalam pertempuran sengit di Severodonetsk walaupun Moscow menggunakan segala kekuatan yang ada untuk menawan bandar itu.Sekurang-kurangnya 11 orang awam dilaporkan terbunuh di wilayah Lugansk Severodonetsk yang berdekatan dengan Donetsk dan di bandar selatan Mykolaiv.Gabenor wilayah Lugansk, Sergiy Gaiday berkata dalam temu bual yang disiarkan dalam talian bahawa tentera penceroboh telah menawan sebahagian besar Severodonetsk, tetapi tentera Ukraine telah mengusir mereka.“Tentera Rusia, seperti yang kita faham, menggunakan semua kuasa yang ada termasuk simpanannya untuk menyerang kami,” kata Gaiday.Presiden Ukraine Volodymyr Zelensky berkata keadaan di Severodonetsk amat sukar, dengan pertempuran jalanan berterusan, begitu juga di bandar-bandar lain di wilayah Donbass.Terdapat "serangan udara berterusan, artileri dan tembakan roket. Sehingga pagi ini, jumlah pelbagai peluru berpandu Rusia yang dilancarkan ke Ukraine ialah 2,503," tambah Zelensky dalam ucapannya.Severodonetsk ialah bandar terbesar yang masih berada di tangan Ukraine di wilayah Lugansk, di mana tentera Rusia telah mara secara beransur-ansur dalam beberapa minggu kebelakangan ini selepas berundur atau diusir dari kawasan lain, termasuk di sekitar ibu kota Kiev.Tentera Rusia mendakwa beberapa unit tentera Ukraine berundur dari bandar itu.Berpuluh-puluh ribu orang telah terbunuh, manakala berjuta-juta lagi terpaksa melarikan diri dan bandar-bandar bertukar menjadi runtuhan sejak Presiden Rusia Vladimir Putin mengarahkan serangan habis-habisan ke atas jirannya yang pro-Barat pada 24 Februari lalu.Kuasa Barat telah mengenakan sekatan yang semakin ketat ke atas Rusia dan membekalkan senjata kepada Ukraine, tetapi perpecahan telah timbul mengenai cara untuk bertindak balas.Presiden Perancis Emmanuel Macron berkata pada hari Jumaat Putin telah melakukan kesilapan utama tetapi Rusia tidak seharusnya "dimalukan" supaya penyelesaian diplomatik dapat ditemui.Menteri Luar Ukraine Dmytro Kuleba bertindak balas pada hari Sabtu dengan mengatakan kenyataan sedemikian "hanya memalukan Perancis" dan mana-mana negara yang mengambil pendirian yang sama.Di sebalik usaha diplomatik, konflik telah melanda di selatan dan timur negara itu.Pegawai Ukraine pada Sabtu mengumumkan kematian empat sukarelawan tentera asing yang memerangi tentera Rusia tetapi tidak menyatakan bila atau bagaimana mereka meninggal dunia.Brigade Pertahanan Antarabangsa Ukraine, sebuah kumpulan sukarelawan, menamakan kesemua sukarelawan itu dan menerbitkan foto mereka, dan mengatakan mereka berasal dari Jerman, Belanda, Australia dan Perancis.Kematian dua sukarelawan dari Belanda dan Australia telah pun dilaporkan, dan kementerian luar Perancis berkata pada hari Jumaat seorang pejuang sukarelawan Perancis telah terbunuh dalam pertempuran.Ukraine juga melaporkan dua mangsa daripada serangan peluru berpandu Rusia di Odessa di barat daya, tanpa menyatakan sama ada mereka mati atau cedera.Kementerian pertahanan Rusia berkata ia telah menyerang "titik penempatan untuk askar upahan asing" di kampung Dachne di wilayah Odessa.Selain daripada korban manusia, konflik Rusia-Ukraine telah menyebabkan kerosakan yang meluas kepada warisan budaya Ukraine.Pada Sabtu, pegawai Ukraine melaporkan sebuah gereja kayu Ortodoks yang besar, tapak jemaah haji yang popular, terbakar dan menyalahkan Rusia.Moscow terus membuktikan "ketidakupayaannya untuk menjadi sebahagian daripada dunia bertamadun," kata Menteri Kebudayaan Oleksandr Tkachenko dalam satu kenyataan.Manakala Kementerian pertahanan Rusia menyalahkan "nasionalis Ukraine" atas kebakaran itu dan berkata tenteranya tidak beroperasi di kawasan itu.Tentera Rusia kini menduduki seperlima wilayah Ukraine, dan Moscow telah mengenakan sekatan ke atas pelabuhan Laut Hitamnya, mencetuskan kebimbangan krisis makanan global. Ukraine dan Rusia adalah antara pengeksport gandum terbaik di dunia.Pertubuhan Bangsa-Bangsa Bersatu berkata ia mengetuai rundingan sengit dengan Rusia untuk membenarkan eksport bijirin Ukraine.Putin berkata pada Jumaat "tiada masalah" untuk mengeksport bijirin dari Ukraine, melalui pelabuhan yang dikawal Kyiv atau Moscow atau bahkan melalui Eropah tengah.PBB telah memberi amaran kepada negara-negara Afrika, yang biasanya mengimport lebih separuh daripada penggunaan gandum mereka dari Ukraine dan Rusia, untuk bersedia menghadapi krisis "belum pernah berlaku sebelum ini".Harga makanan di Afrika telah pun melambung tinggi selepas kebangkitan Arab Spring 2011 dan rusuhan makanan 2008.Ketua Kesatuan Afrika, Presiden Senegal Macky Sall, berkata dia berhasrat untuk melawat Ukraine selepas bertemu dengan Putin sehari sebelumnya untuk membincangkan hal kekurangan gandum.Menteri Pertahanan Ukraine Oleksiy Reznikov mengulangi rayuan kerajaan untuk penghantaran pantas artileri berat dalam ucapan siaran kepada forum Globsec-2022 mengenai keselamatan antarabangsa pada hari Sabtu.Jika Kiev mendapat peralatan yang mereka minta, dia berkata, "Saya tidak dapat meramalkan dengan pasti bulan berapa kita akan mengusir mereka, tetapi saya berharap, dan ia benar-benar rancangan yang realistik untuk melakukannya tahun ini."- AFP


Banduan bolos tahanan ditembak mati polis, selepas membunuh lima ahli keluarga

(Poster ganjaran AS$50,000 (RM220,000) bagi sesiapa yang membantu penangkapan Lopez)

WASHINGTON, 4 Jun- Seorang banduan yang melarikan diri dari penjara dan membunuh lima mangsa semalam berjaya ditembak mati oleh polis.Berikutan itu, penduduk Texas, Amerika Syarikat (AS) menarik nafas lega.Gonzalo Artemio Lopez, 46, yang menjalani hukuman penjara seumur hidup kerana membunuh, melarikan diri dari bas penjara pada 12 Mei lalu dan menjadi subjek pemburuan besar-besaran.Jurucakap Jabatan Keadilan Jenayah Texas, (TDCJ), Jason Clark, berkata Lopez melepaskan diri daripada tahanan dengan menggergaji sangkar besi, di mana dia ditempatkan ketika berada di dalam bas sebelum bertindak menyerang pemandu dan melarikan diri.Beliau menjadi salah seorang sasaran pemburuan besar-besaran dalam sejarah Texas, membabitkan pegawai tempatan, negeri dan persekutuan.Selain itu, polis turut menawarkan ganjaran AS$50,000 (RM220,000)  bagi sesiapa yang membantu penangkapannya.Pihak berkuasa menyedari kedudukan Lopez selepas pihak polis dihubungi oleh seseorang yang gagal menghubungi saudaranya yang berkunjung ke rumah percutian di Centerville.Sebaik tiba di rumah itu, mereka menemui mayat seorang dewasa dan empat kanak-kanak yang juga cucunya iaitu tiga beradik dan sepupu mereka, yang berusia antara 11 dan 18 tahun.Mereka turut mengeluarkan amaran mengenai trak Chevy Silverado yang hilang dari kediaman itu.

(Gonzalo Artemio Lopez, 46, banduan Texas yang melarikan diri dari tahanan dan membunuh lima sekeluarga sebelum ditembak mati pihak berkuasa/FOTO AFP)

Kenderaan yang hilang itu kemudian ditemui pada petang kejadian, kira-kira 320 kilometer dari lokasi Lopez melarikan diri.Lopez, yang bersenjatakan senapang AR-15 dan pistol, ditembak mati ketika berlaku tembak menembak dengan pihak berkuasa undang-undang."Pegawai-pegawai itu dengan pantas menembak dan membunuh Lopez, sekali gus menamatkan semua kegusaran ini."Kami sangat berduka cita atas pembunuhan yang berlaku, namun kini dapat menarik nafas lega bahawa Lopez tidak akan dapat mencederakan orang lain," katanya.Sementara itu, pihak berkuasa berkata Lopez berjaya lolos walaupun ditahan dalam sangkar besi yang dikhaskan buat banduan berisiko tinggi.Difahamkan, dia berjaya keluar dari sangkar dengan memotong pintu pagar dan menyerang pemandu bas, yang ditikam di tangan serta dada ketika pergelutan sebelum merampas kenderaan itu.Seorang pengawal penjara menembak tayar belakang bas berkenaan, namun Lopez kemudian hilang kawalan bas dan merempuh padang rumput sebelum melarikan diri ke hutan berhampiran.Dia berjaya melarikan diri daripada dikesan sehingga lewat Khamis lalu, walaupun diburu beratus pegawai, helikopter, anjing menerusi pencarian rumah ke rumah, malah turut menggunakan pegawai menaiki kuda. - AFP


25 maut, 100 cedera dalam kebakaran depot kontena di Bangladesh

CHITTAGONG, 5 Jun- Sekurang-kurangnya 25 orang maut dan kira-kira 100 cedera selepas kebakaran besar memusnahkan sebuah depot kontena di bandar Sitakunda di tenggara Bangladesh, kata pegawai Ahad.

Kebakaran berlaku di kemudahan penyimpanan kontena pedalaman hanya 40 kilometer (25 batu) di luar pelabuhan laut utama Chittagong sejurus sebelum tengah malam, kata pegawai bomba Jalal Ahmed.

Beberapa unit petugas pemadam kebakaran bergegas ke depot untuk memadamkan api apabila letupan besar menggegarkan tapak, mencederakan ramai orang, termasuk anggota bomba.

Terdahulu, ketua pasukan perubatan Chittagong memaklumkan, kira-kira 20 orang berada dalam keadaan kritikal dengan melecur meliputi antara 60 hingga 90% badan mereka.

Kru kecemasan masih berusaha untuk memadamkan kebakaran pagi Ahad, dan hospital tempatan termasuk klinik tentera, sedang merawat mangsa yang cedera.

(Pasukan penyelamat dan orang awam membawa mangsa yang cedera ke hospital di Chittagong, selepas kebakaran berlaku di kemudahan penyimpanan kontena di Chittagong/AFP)

Jurucakap Persatuan Kontena Pedalaman Bangladesh (BICA), Ruhul Amin Sikder berkata beberapa kontena di depot swasta seluas 30 ekar itu mengandungi bahan kimia, termasuk hidrogen peroksida.

Pengarah kemudahan itu yang dipanggil B.M. Container Depot, Mujibur Rahman berkata punca kebakaran masih belum diketahui.

Kemudahan itu mempunyai kira-kira 600 pekerja.

Pada 2020, tiga pekerja terbunuh selepas tangki minyak meletup di depot kontena lain di kawasan kejiranan Patenga.

Terdapat 19 depot kontena pedalaman swasta di Bangladesh yang mengendalikan eksport negara dan sebahagian besar barangan import. -AFP


Lebih 700 kes global cacar monyet, 21 di AS -CDC

(Cacar monyet menyebabkan ruam yang merebak, demam, menggigil, antara gejala lain/ FOTO FAIL AFP)

WASHINGTON, 4 Jun- Pusat Kawalan dan Pencegahan Penyakit (CDC) melaporkan terdapat 21 kes cacar monyet di Amerika Syarikat (AS), daripada 700 kes di seluruh dunia, seperti mana dilaporkan Pertubuhan Kesihatan Sedunia (WHO).Siasatan turut mencadangkan kini terdapat penularan yang aktif dalam negara dan kes mungkin meningkat jika gagal dikawal.Kajian awal mendapati 16 daripada 17 kes pertama adalah dalam kalangan lelaki yang mempunyai hubungan seks sesama lelaki.Menurut laporan baharu CDC, 14 dikatakan mempunyai kaitan dengan sejarah perjalanan ke luar negara tetapi semua pesakit kini dalam pemulihan atau sudah pulih, tanpa kes kematian.Menurut Timbalan Pengarah Bahagian Patogen dan Patologi Kesan Tinggi CDC, Jennifer McQuiston, terdapat beberapa kes di AS dikaitkan dengan kes yang diketahui."Kami juga mempunyai sekurang-kurangnya satu kes di AS yang tidak mempunyai kaitan sejarah perjalanan atau mengetahui bagaimana mereka mendapat jangkitan.Cacar monyet ialah penyakit yang jarang terjadi dan mempunyai kaitan namun tidak seteruk cacar kecil, ia menyebabkan ruam yang merebak, demam, menggigil dan lenguh, antara gejala lain.

(Ibu pejabat Pusat Kawalan dan Pencegahan Penyakit (CDC) AS di Atlanta, Georgia 30 September 2014/ FOTO FAIL REUTERS)

Secara amnya, ia terhad di wilayah Afrika barat dan tengah, namun sejak Mei lalu, kes mula dilaporkan di Eropah dan bilangan negara yang terjejas meningkat sejak itu.Kanada turut mengeluarkan angka baharu, semalam, dengan 77 kes yang disahkan, hampir kesemuanya dikesan di wilayah Quebec dan vaksin sudah dihantar manakala Perancis melaporkan 51 kes.Walaupun kebanyakan jangkitan di eropah dikaitkan dengan pesta gay, cacar monyet bukanlah penyakit seksual tetapi kontak rapat atau bersentuhan dengan penghidap penyakit akan menyebabkan jangkitan.Seseorang itu boleh menjangkiti orang lain sehingga semua nanah menjadi kudis dan kulit baharu terbentuk.Pengarah kanan bahagian keselamatan kesihatan global dan biopertahanan White House, Raj Panjabi, berkata 1,200 vaksin dan 100 kaedah rawatan sudah dihantar ke seluruh negeri di AS, di mana ia ditawarkan kepada kontak rapat mereka yang dijangkiti.Ketika ini terdapat dua vaksin yang dibenarkan iaitu ACAM2000 dan JYNNEOS, yang pada asalnya dibangunkan untuk melawan cacar.Walaupun cacar sudah dihapuskan di AS, vaksinnya masih disimpan sebagai rizab nasional, sekiranya ia digunakan sebagai senjata biologi.JYNNEOS adalah lebih berkesan berbanding ACAM2000 dan kurang kesan sampingan, yang mana CDC mengesahkan memiliki 100 juta dos ACAM200 dan 1,000 dos JYNNEOS.CDC juga meluluskan dua antiviral bagi merawat cacar iaitu TPOXX dan Cidofovir, untuk disesuaikan bagi merawat cacar monyet. -AFP


Korea Utara lancar peluru berpandu balistik tidak dikenali: Seoul

SEOUL, 5 Jun- Korea Utara melancarkan sekurang-kurangnya satu peluru berpandu balistik ke perairan pantai timurnya, kata tentera Korea Selatan Ahad, yang terbaru dalam siri ujian senjata baru-baru ini.Pyongyang telah meningkatkan dua kali ganda program senjatanya tahun ini walaupun berdepan sekatan ekonomi yang melumpuhkan."Korea Utara melepaskan peluru berpandu balistik yang tidak dikenali ke Laut Timur," kata Ketua Turus Bersama Seoul pagi Ahad, merujuk kepada Laut Jepun.

(Korea Utara lancar peluru berpandu balistik tidak dikenali/REUTERS)

Pegawai AS dan Korea Selatan telah memberi amaran selama berminggu-minggu bahawa Pyongyang mungkin menjalankan ujian nuklear ketujuh.Bulan lalu, ia menguji tiga peluru berpandu, termasuk kemungkinan peluru berpandu balistik antara benua terbesarnya, Hwasong-17.Pelancaran itu dibuat hanya beberapa hari selepas Presiden AS Joe Biden meninggalkan Korea Selatan berikutan pertemuan dengan Presiden yang baru dipilih Yoon Seok-youl.Walaupun bergelut dengan wabak COVID-19 baru-baru ini, Korea Utara telah menyambung semula pembinaan reaktor nuklear yang telah lama tidak aktif, imej satelit baharu telah menunjukkan. -AFP


Pendaki India buktikan takluk Puncak Everest selepas tamat tempoh larangan mendaki

(Gunung Everest dengan ketinggian 8,848 meter dan pendaki yang berjaya menakluk puncaknya memiliki kelebihan kerana dapat menggunakan pengiktirafan itu untuk bergelar penceramah motivasi dan penulis/FOTO FAIL AFP)

KATHMANDU, 4 Jun- Seorang pendaki India yang sebelum ini diharamkan daripada mendaki Gunung Everest akibat didakwa berbohong pernah menakluki puncak gunung tertinggi di dunia itu akhirnya berjaya melakar sejarah berada di puncak gunung berkenaan.Narender Singh Yadav memberitahu AFP, dia kembali menakluk Gunung Everest bagi membuktikan kemampuannya. Tahun lalu, Nepal membatalkan sijil puncak Everest terhadap dua lelaki warga India kerana berbohong kononnya mereka berjaya menakluk puncak tertinggi dunia itu, pada 2016.Pegawai berkata, kedua-duanya dan seorang lagi ketua kumpulan mereka turut dilarang mendaki gunung di negara itu, selama enam tahun.Narender Singh Yadav dan Seema Rani Goswami mendakwa, Jabatan Pelancongan Nepal mengeluarkan sijil mereka selepas berjaya menakluk puncak gunung tertinggi dunia itu pada musim bunga 2016.Namun, kekecohan tercetus dalam kalangan pendaki gunung India selepas Yadav tersenarai dalam Anugerah Pengembaraan Tenzing Norgay yang berprestij tahun lalu.Ia membuka kepada siasatan lanjut selepas terdapat keraguan sama ada mereka benar-benar berjaya sampai ke puncak Eeverest.Jurucakap kementerian pelancongan, Tara Nath Adhikari berkata, siasatan dan soal siasat bersama pendaki lain mendedahkan dua lelaki itu sebenarnya tidak pernah sampai ke puncak gunung berkenaan."Mereka tidak dapat memberikan bukti pendakian mereka ke puncak, malah gagal kemukakan gambar mereka sampai ke puncak," katanya.

(Larangan mendaki dikenakan terhadap Narender Singh Yadav  tamat pada 20 Mei, seminggu kemudian, dia berada di puncak, kali ini dengan simpanan foto dan videoyang mencukupi untuk membuktikan kejayaannya/FOTO AFP)

Berikutan itu, dua pendaki itu bersama ketua mereka, Naba Kumar Phukon dilarang daripada mendaki di gunung Nepal selama enam tahun, mulai Mei 2016.Seven Summit Treks, yang menganjurkan pendakian kedua individu itu didenda AS$450 (kira-kira RM1,800), manakala seorang malim gunung turut didenda AS$85 (kira-kira RN343).Gunung Everest dengan ketinggian 8,848 meter dan pendaki yang berjaya menakluk puncaknya memiliki kelebihan kerana dapat menggunakan pengiktirafan itu untuk bergelar penceramah motivasi dan penulis.Sistem sedia ada memerlukan pendaki merakam gambar dan mengemukakan laporan daripada ketua ekspedisi bagi memperoleh sijil puncak Everest.Pada 2016, pasangan warga India berkenaan diharamkan mendaki gunung itu selama 6 tahun selepas memalsukan gambar mereka di puncak dengan teknik superimpose.Yadav dan dua pendaki lain telah dikenakan larangan enam tahun bertarikh 2016, dan ini adalah tahun pertama dia dapat kembali ke gunung itu."Everest adalah impian untuk kita semua tetapi Everest adalah kehidupan untuk saya," kata Yadav kepada AFP pada hari Jumaat."Terdapat banyak dakwaan terhadap saya, sebab itu saya (terpaksa) membuktikan diri dan mendaki Everest."Yadav menegaskan dia sampai ke puncak tetapi ketua ekspedisi itu menyorot gambarnya dan menyiarkannya di media sosial selepas dia dicalonkan untuk Anugerah Pengembaraan Tenzing Norgay India yang berprestij pada 2020.Anugerah itu kemudiannya ditahan, pengalaman yang dikatakan Yadav adalah sangat menyakitkan bagi dirinya dan keluarganya.Larangan pendakian itu tamat pada 20 Mei. Tujuh hari kemudian, dia berada di puncak, kali ini dengan simpanan foto dan video yang mencukupi untuk membuktikan kejayaannya. -AFP


Perancis sahkan 51 kes cacar monyet

PARIS, 4 Jun- Perancis mengesahkan sebanyak 51 kes cacar monyet dikesan di negara itu pada Jumaat.Jumlah tersebut meningkat 18 kes berbanding 33 yang dicatat pada Rabu lepas.Menurut agensi kesihatan awam kebangsaan Perancis, kesemua kes melibatkan lelaki berumur antara 22 hingga 63 tahun.Daripada jumlah itu, hanya seorang dimasukkan ke hospital dan telah dibenarkan pulang.Semalam, Pusat Kawalan dan Pencegahan Penyakit Amerika Syarikat memaklumkan siasatan mendapati, cacar monyet sedang merebak di negara itu.Daripada lebih 700 kes global, 21 dikesan di Amerika Syarikat.

Menteri Kesihatan Perancis, Brigitte Bourguignon berkata minggu lalu kerajaan tidak menjangkakan wabak cacar monyet akan berlaku.Ini kerana Perancis mempunyai vaksin mencukupi yang boleh mencegah penularan.Pihak berkuasa kesihatan Perancis mengesyorkan agar orang dewasa diberi vaksin, termasuk pekerja kesihatan jika mereka bersentuhan dengan orang yang dijangkiti cacar monyet.-AFP


FDA AS bimbang risiko miokarditis dikaitkan dengan vaksin Novavax

(Foto menunjukkan sebuah kereta melepasi papan tanda untuk pembangunan vaksin Novavax di ibu pejabat syarikat itu di Gaithersburg, Maryland pada 30 November 2020/REUTERS)

WASHINGTON, 4 Jun- Pentadbiran Makanan dan Ubatan (FDA) Amerika Syarikat pada Jumaat menyuarakan kebimbangan mengenai potensi ancaman miokarditis yang dikaitkan dengan vaksin COVID-19 Novavax.

Kebimbangan itu sekali gus menyebabkan pakar mempertimbangkan penggunaannya di AS, walaupun vaksin itu sudah dibenarkan di negara lain terutama di Eropah.

Di AS, jawatankuasa bebas akan bersidang atas permintaan FDA Selasa ini untuk menilai data daripada ujian klinikal Novavax dan memberikan cadangannya.

Terdahulu, agensi itu menerbitkan dokumen terperinci semalam yang menganalisis keputusan berkenaan, seperti dilakukan terhadap tiga vaksin lain yang sudah dibenarkan di negara ini.

Berikutan itu, saham Novavax turun 20 peratus di Bursa Saham New York.

Menurut FDA, vaksin Novavax didapati berkesan 90% terhadap kes bergejala, dalam ujian yang dijalankan sebelum kemunculan varian Omicron.

Bagaimanapun, terdapat enam kes miokarditis keradangan otot jantung dikesan dalam kumpulan yang menerima vaksin.Ini berbanding satu kes dalam kumpulan yang menerima plasebo.Manakala lima kes berlaku dalam tempoh dua minggu selepas vaksinasi."Kita melakukan ujian ke atas 40,000 peserta percubaan klinikal bagi mengenalpasti pelbagai kes berpotensi berkaitan vaksin," kata FDA.-AFP


Brazil hangat dengan kedai pastri erotik

(Kedai pastri La Putaria dibuka bulan lalu di kawasan kejiranan di Ipanema/FOTO INSTAGRAM LA PUTARIA)

RIO DE JANEIRO, 4 Jun- Pelanggan dilihat beratur panjang di sebuah kedai pastri di sini untuk membeli pastri yang disaluti coklat berbentuk seperti zakar yang menimbulkan kontroversi di Brazil.Sejak kedai pastri La Putaria dibuka bulan lalu di kawasan kejiranan di Ipanema, ia telah menarik permintaan tinggi pelanggan yang teruja, tetapi tidak kurang juga penolakan daripada komuniti setempat yang melaporkannya kepada pihak berkuasa.Minggu ini, agensi perlindungan pengguna kementerian kehakiman mengarahkan kedai dan perniagaan serupa di seluruh negara untuk menggantung jualan kepada kanak-kanak bawah umur bagi semua produk yang menghasilkan pastri atau wafel berbentuk alat kelamin manusia atau bahagian badan dengan konotasi seksual, erotik atau lucah.Ia juga menghalang mereka daripada mempamerkan produk di tingkap kedai dan mengarahkan mereka untuk menurunkan sebarang papan tanda dengan perkataan atau gambar yang merujuk kepada penjualan pastri kontroversi itu.Bagaimanapun, kedai itu sudah pun mempunyai polisi untuk tidak menjual kepada golongan bawah umur, kata pemilik bersama Juliana Lopes, yang juga mempunyai francais di Lisbon dan bandar Belo Horizonte di Brazil.Namun, pemilik berpendapat menutup papan tanda di luar kedai dengan meletakkan adalah perkara yang tidak menyenangkan," katanya kepada AFP.

(Seorang pelanggan  di kedai wafel La Putaria di Ipanema, Rio de Janeiro, Brazil, pada 2 Jun 2022/FOTO AFP)

"Ia membuatkan saya sedih. Saya tahu sesetengah orang mungkin tidak menyukai kami seperti mana-mana perniagaan, tetapi saya tidak sangka ia akan sampai ke tahap ini."Kedai itu telah meletakkan kain merah jambu di atas papan tandanya serta sepadan penghadang pada hiasan di dalamnya namun iasama sekali tidak menjejaskan jualan dan terus meningkatkan jumlah pembeli.Di dalam, pelanggan ketawa dan merakam gambar dengan wafel pilihan mereka -- lingga atau vulva -- dengan latar belakang papan tanda neon dengan frasa seperti "Lebih sedap daripada bekas anda.""Saya tidak bersetuju dengan keputusan itu. Ia adalah perniagaan seperti yang lain," kata seorang wanita tua, Neusa sambil memegang bentuk zakar yang baru dibeli."Ia hanya untuk keseronokan, saya fikir ia hebat."


Ukraine tuduh Rusia hantar bijirin 'curi' ke luar negara

(Vasyl Bodna berkata, kedutaan Ukraine akan mengambil tindakan terhadap mereka yang terlibat dalam penjualan bijirin curi dari negaranya/AP)

ISTANBUL, 4 Jun- Duta Ukraine ke Ankara menuduh Rusia "mencuri" dan menghantar bijirin Ukraine ke luar negara termasuk Turki."Rusia tanpa segan silu mencuri bijirin Ukraine dan menghantarnya ke luar negara dari Crimea, termasuk ke Turki," kata utusan Kiev di Ankara, Vasyl Bodna.“Kami telah meminta bantuan Turki untuk menyelesaikan isu itu,” tambahnya dalam mesej di Twitter.

(Seorang petani memasukkan benih oat ke dalam mesin pembenihan di Novyi Korohod, wilayah Kiev/AFP)

Menteri Luar Rusia, Sergei Lavrov akan berada di Turki pada Rabu depan untuk membincangkan isu itu.Ukraine adalah pengeksport utama gandum dan minyak bunga matahari sebelum pencerobohan Rusia pada 24 Februari.Harga makanan melonjak sejak perang bermula, dengan negara-negara di Afrika dan Asia Barat khususnya berisiko kerana bijirin tidak dapat dihantar disebabkan sekatan tentera laut Rusia di pelabuhan Ukraine di Laut Hitam. -AFP


Rundingan Perlembagaan Syria tidak banyak kemajuan

(Orang ramai berjalan di tengah-tengah runtuhan bangunan yang musnah di selatan ibu kota Syria Damsyik pada 3 November 2018/AFP)

GENEVA, 4 Jun- Pusingan kelapan rundingan mengenai perlembagaan baharu Syria berakhir dengan pihak-pihak berkepentingan hanya mencapai sedikit kemajuan, kata pengantara Pertubuhan Bangsa Bersatu.Perbincangan melibatkan 15 wakil kerajaan Presiden Bashar al-Assad, pembangkang dan masyarakat awam dengan utusan PBB, Geir Pedersen bertindak sebagai pengantara.Ia diharap dapat membuka jalan ke arah proses politik yang lebih luas.Rundingan tentatif itu bertujuan menulis semula perlembagaan negara Syria yang dilanda perang.

(Geir Pedersen memaklumkan Perbincangan melibatkan 15 wakil kerajaan Presiden Bashar al-Assad, pembangkang dan masyarakat awam dengan utusan PBB/AFP)

"Bagi sesetengah isu, perbezaan kekal ketara. Namun terdapat isu yang berpotensi menjadi titik persamaan," kata pejabat Pedersen dalam satu kenyataan."Beliau mengulangi rayuannya kepada semua ahli agar mengamalkan kompromi dan berusaha ke arah teks perlembagaan yang mungkin menarik sokongan luas dalam kalangan rakyat Syria," menurut kenyataan itu.

Berita berkaitanBantuan kepada pelarian Syria perlu diteruskanRundingan itu membincangkan prinsip perlembagaan, termasuk memelihara dan mengukuhkan institusi negara, keluhuran perlembagaan dan hierarki perjanjian antarabangsa, dan keadilan peralihan. -AFP


Switzerland sekat pemindahan senjata, APC ke Ukraine

GENEVA, 4 Jun- Switzerland bertegas tidak akan membenarkan peralatan perang negara itu dipindahkan melalui negara ketiga ke Ukraine, selaras dengan dasar berkecuali tenteranya yang ketat.Bagaimanapun ia memutuskan bahawa bahagian individu dan pakej pemasangan boleh dihantar kepada syarikat pertahanan Eropah walaupun ia akan digunakan untuk menghasilkan bahan perang yang kemudiannya mungkin dipindahkan ke Ukraine.Switzerland berkata ia telah menerima permintaan daripada Jerman dan Denmark untuk memindahkan peralatan perang ke Ukraine.

(Mowag Piranha III 8×8 buatan Switzerland)

Permintaan Jerman melibatkan kira-kira 12,400 butir peluru 35 milimeter yang dihasilkan oleh Switzerland untuk meriam antipesawat dan pengangkut kakitangan berperisai (APC) beroda Piranha III yang pada asalnya dibeli oleh Denmark dan telah disimpan di Jerman sejak ia ditamatkan perkhidmatan.Bawah Akta Material Perang Switzerland, permintaan eksport tidak boleh diluluskan jika negara penerima berada dalam konflik bersenjata antarabangsa."Memandangkan eksport barangan sedemikian dari Switzerland ke Ukraine tidak boleh diluluskan kerana undang-undang dasar berkecuali mengenai layanan sama rata dan peruntukan Akta Material Perang, maka adalah tidak mungkin untuk meluluskan pemindahan bahan perang Switzerland oleh Jerman dan Denmark ke Ukraine," kata Majlis Persekutuan kerajaan dalam satu kenyataan. -AFP